**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 2 Φεβρουαρίου 2022, ημέρα Τετάρτη και ώρα 10.20΄, στην Αίθουσα **Γερουσίας** του Μεγάρου της Βουλής,συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου της, κ. Βασιλείου Διγαλάκη, με θέμα ημερήσιας διάταξης την επεξεργασία και εξέταση των σχεδίων νόμων του Υπουργείου Πολιτισμού και Αθλητισμού: α) «Κύρωση του Μνημονίου Κατανόησης στον τομέα του αθλητισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Νεολαίας και Αθλητισμού της Δημοκρατίας του Αζερμπαϊτζάν» και β) «Κύρωση του Μνημονίου Συνεργασίας στον τομέα του αθλητισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κινεζικής Ομοσπονδίας ατόμων με αναπηρίες της Λαϊκής Δημοκρατίας της Κίνας».

Στη συνεδρίαση παρέστησαν ο Υφυπουργός Πολιτισμού και Αθλητισμού, κύριος Ελευθέριος Αυγενάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κοντογεώργος Κωνσταντίνος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Ιωάννης Γκιόκας, Συντυχάκης Εμμανουήλ, Ασημακοπούλου Σοφία – Χάιδω, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρίες και κύριοι συνάδελφοι, καλημέρα. Ξεκινά η συνεδρίαση της Επιτροπής μας. Υπενθυμίζω ότι καθώς πρόκειται για κύρωση συμβάσεων, συζητάμε και τα δύο νομοσχέδια στο σύνολό τους και όχι επί των άρθρων, σε μία συνεδρίαση. Δεν μπορούν να γίνουν αλλαγές, προφανώς, στα μνημόνια, τα ψηφίζουμε στο σύνολό τους και θα ολοκληρώσουμε σε μία συνεδρίαση.

Προτείνω, επίσης, η συζήτηση να γίνει ταυτόχρονα και για τα δύο σχέδια νόμου, δηλαδή, στις τοποθετήσεις σας να αναφερθείτε και στα δύο σχέδια νόμου.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Μου επιτρέπετε, κύριε Πρόεδρε;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Έχετε τον λόγο, κύριε Υπουργέ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Μια ανακοίνωση θέλω να κάνω, με αφορμή το περιστατικό, που συνέβη, στη Θεσσαλονίκη, πριν ξεκινήσει η διαδικασία.

Κυρίες και κύριοι συνάδελφοι τα ξημερώματα της Τρίτης, στη Θεσσαλονίκη, συνέβη ένα αποτρόπαιο περιστατικό, η εν ψυχρώ δολοφονία ενός νεαρού παιδιού, όπως φαίνεται από τα πρώτα στοιχεία, εξαιτίας της ποδοσφαιρικής ομάδας, που συμπαθούσε. Το ποδόσφαιρο, ο αθλητισμός, η κοινωνία μας θρηνεί για το θύμα, για τον Άλκη Καμπανό, που, προσέξτε, δεν προκάλεσε κάποιον, δεν αναμίχθηκε σε οποιαδήποτε οπαδική διαφορά, δεν βρέθηκε καν εντός ή πέριξ ενός αθλητικού γεγονότος. Περπατούσε αμέριμνος με τους φίλους του.

Ως πολιτεία, έχουμε κάνει σαφές και έχουμε νομοθετήσει επ’ αυτού αυστηροποιώντας το θεσμικό πλαίσιο ότι καμία πράξη βίας δεν είναι ανεκτή και φυσικά, δεν μένει ατιμώρητη. Ο αθλητισμός δεν παράγει βία. Ο αθλητισμός είναι ζωή και όχι αρένα εγκληματιών. Απορρίπτονται από την κοινωνία όσοι στο όνομα του αθλητισμού και των τάχα διαφορών μπορεί να τον επικαλούνται, προσχηματικά, για να δικαιολογήσουν τα ειδεχθή ένστικτά τους και τις έκνομες πράξεις τους. Για όλους αυτούς τους λόγους, υπάρχει μόνο ένας δρόμος: Η σύλληψη, η δίκη και τέλος η τιμωρία. Είμαι βέβαιος ότι τόσο η Ελληνική Αστυνομία και το Υπουργείο Προστασίας του Πολίτη όσο και η Δικαιοσύνη μας θα πράξουν, στο ακέραιο, το καθήκον τους και σε αυτή την αποτρόπαια ενέργεια, όπως πράττουν, με συνέπεια, για όλες τις αντίστοιχες. Είναι αξιοσημείωτο, σύμφωνα με στοιχεία της Ελληνικής Αστυνομίας, ότι το 2021, σε όλη την επικράτεια πραγματοποιήθηκαν 2.530 αθλητικές εκδηλώσεις και σημειώθηκαν 118 περιστατικά οπαδικής βίας. Τα 72 περιστατικά οπαδικής βίας έχουν να κάνουν με κάποιες από τις εν λόγω αθλητικές εκδηλώσεις, που είχαν ως αποτέλεσμα, να συλληφθούν 30 άτομα. Τα υπόλοιπα 46 βασίζονται σε οπαδικά κίνητρα.

Ο αθλητισμός, το ξαναλέω, είναι χαρά, είναι ζωή και απορρίπτει εκείνους, που δεν έχουν θέση ανάμεσά τους. Να εκφράσω – και φαντάζομαι πως εκφράζω και όλες τις πολιτικές πτέρυγες – τα θερμά μου συλλυπητήρια στην οικογένεια και τους οικείους του Άλκη Καμπανού και ζητώ από όλα τα πολιτικά Κόμματα να καταδικάσουμε κάθε μορφή βίας απ’ όπου κι αν προέρχεται, όποια απόχρωση κι αν έχει.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Προφανώς, αυτά τα φαινόμενα είναι καταδικαστέα και δεν είναι πολιτισμός, δεν είναι αθλητισμός είναι κοινή ποινική βία.

Τον λόγο έχει ο Εισηγητής της Πλειοψηφίας, ο κ. Ιωάννης Καλλιάνος.

**ΙΩΑΝΝΗΣ ΚΑΛΛΙΑΝΟΣ (Εισηγητής Πλειοψηφίας):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι δεν υπάρχει αμφιβολία ότι ο αθλητισμός, από την αρχαιότητα έως σήμερα, λειτουργεί, ως μοχλός έλξης και συναδέλφωσης. Είναι ο κρίκος που ενώνει τους λαούς και η δάδα, που μεταλαμπαδεύει την ελπίδα, ιδιαίτερα σε ταραγμένους καιρούς της ιστορίας. Οι οικουμενικές του αξίες ορθώνουν γέφυρες συνεργασίας και γκρεμίζουν τείχη προκατάληψης και στερεότυπα.

Η Ελλάδα, η χώρα που γέννησε τους Ολυμπιακούς Αγώνες, έχει την ηθική υποχρέωση να πρωτοστατεί, πάντοτε, με τρόπο ενεργητικό, στην καλλιέργεια και εμπέδωση των αξιών του ανταγωνισμού, της φιλίας, της αλληλεγγύης, αλλά και της ειρήνης, μεταξύ των λαών και να καταβάλει κάθε δυνατή προσπάθεια, για την αναβίωση του θεμέλιου λίθου των Ολυμπιακών Αγώνων, που δεν είναι άλλος από την Ολυμπιακή Εκεχειρία. Αν και είναι περιορισμένη σε διάρκεια και έκταση η Ολυμπιακή Εκεχειρία, μπορεί, πράγματι, να προσφέρει ένα ουδέτερο σημείο, για μια κοινή συναίνεση, ένα παράθυρο χρόνου, για να αρχίσει ο διάλογος και η ειρηνική επίλυση των διαφορών, η οποία και είναι το ζητούμενο, στο σημερινό ταχύτατα μεταβαλλόμενο κόσμο μας. Όταν μιλάμε για Ολυμπιακή Εκεχειρία, εννοούμε και κατά την περίοδο των Παραολυμπιακών Αγώνων, οι οποίοι αποτελούν φωτεινό παράδειγμα για τις δυνατότητες, που επιδεικνύει η ανθρώπινη θέληση και ένα ζωντανό μάθημα κατά της προκατάληψης.

Οι παραπάνω αξίες είναι στο επίκεντρο των μνημονίων συνεργασίας και συνεννόησης, που συζητάμε σήμερα εδώ, στην Επιτροπή, μνημόνια, τα οποία αντανακλούν την εξωστρέφεια της χώρας μας, αλλά και τη βαθιά πίστη μας στο ολυμπιακό ιδεώδες. Στεκόμαστε, πάντα, απέναντι σε ό,τι επιχειρεί να το αλλοιώσει, απέναντι στη βία, τη χειραγώγηση, το ντόπινγκ. Η σημερινή Κυβέρνηση, θα μου επιτρέψετε να πω, αγαπητές και αγαπητοί συνάδελφοι, έχει κάνει σημαντικά, πάρα πολύ σημαντικά βήματα προς αυτήν την κατεύθυνση, με σειρά πρωτοβουλιών, τοποθετώντας από την πρώτη στιγμή, στο επίκεντρο τους αθλητές μας, τους Ολυμπιονίκες μας και τους Παραολυμπιονίκες μας, στηρίζοντας τους, εμπράκτως. Δεν πρέπει να παραγνωρίζουμε, επίσης, ότι η δυνατότητα του αθλητισμού να φέρνει κοντά τους ανθρώπους -όπως είπαμε προηγουμένως- τον καθιστά πολύτιμο εργαλείο στην εξομάλυνση και την εμβάθυνση των σχέσεων, μεταξύ των κρατών. Τη δυνατότητα αυτή κατανοούν πλέον πολλά κράτη και την αξιοποιούν και στο πλαίσιο της εξωτερικής τους πολιτικής.

Κύριε Πρόεδρε, επιτρέψτε μου, μετά από αυτήν τη σύντομη εισαγωγή, να ξεκινήσω την εισήγησή μου, με το σχέδιο νόμου για την κύρωση του μνημονίου κατανόησης του τομέα αθλητισμού, μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Νεολαίας και Αθλητισμού της Δημοκρατίας του Αζερμπαϊτζάν, που υπεγράφη, στην Αθήνα, στις 20 Απριλίου του 2016. Η εν λόγω ρύθμιση έχει κεντρικό στόχο την προώθηση της συνεργασίας, στον τομέα του αθλητισμού και της φιλίας, μεταξύ των δύο χωρών, επιθυμώντας την ενίσχυση των αξιών των Ολυμπιακών Αγώνων.

Το συγκεκριμένο μνημόνιο κατανόησης αποτελείται από επτά 7 άρθρα. Τα άρθρα 1 και 2 αφορούν την ενίσχυση της συνεργασίας, μέσα από την ανάπτυξη των αξιών του ανταγωνισμού, της φιλίας και της αλληλεγγύης, μεταξύ των λαών, με ιδιαίτερη αναφορά στην πρόθεση να διατηρηθούν οι Ολυμπιακοί Αγώνες, ως ένα διεθνές αθλητικό γεγονός καθαρής συνείδησης. Επίσης, ιδιαίτερα σημαντικό αυτό, το άρθρο 2 προβλέπει την υποστήριξη προτάσεων, αναφορικά με την Ολυμπιακή Εκεχειρία και την καταβολή κάθε δυνατής προσπάθειας για την αναβίωση, αλλά και την καθιέρωσή της στη συλλογική συνείδηση του ανθρώπινου γένους. Την αναβάθμιση της συνεργασίας των μερών εντός των θεσμών του συστήματος των Ηνωμένων Εθνών, με σκοπό την εδραίωση των αξιών της Ολυμπιακής Εκεχειρίας και την παγκόσμια εφαρμογή της.

Στο άρθρο 3, αγαπητοί συνάδελφοι, περιγράφεται το πλέγμα συνεργασίας πιο συγκεκριμένα. Και πιο συγκεκριμένα, λοιπόν, προβλέπει τα εξής παρακάτω:

Την ανταλλαγή ανωτάτων στελεχών του αθλητισμού, εμπειρογνωμόνων, προπονητών και αθλητών.

Τη συμμετοχή ειδικών επί του αθλητισμού και επιστημόνων, σε σεμινάρια και διασκέψεις.

Την ανταλλαγή πληροφοριών, αναφορικά με την αθλητική τεχνολογία, αλλά και απόψεων και εμπειρίας, βέβαια, για τη χρήση και εκμετάλλευση των αθλητικών εγκαταστάσεων.

Την αθλητική ιατρική. Σημαντικά πράγματα όλα αυτά.

Τη συνεργασία για την καταπολέμηση του ντόπινγκ στον αθλητισμό, ειδικότερα εντός του συστήματος του παγκόσμιου οργανισμού αντιντόπινγκ, κατά των στημένων παιγνίων, βεβαίως και του παράνομου στοιχήματος.

Την καταπολέμηση της βίας, ειδικότερα στα αθλητικά στάδια.

Τη σταθεροποίηση και περαιτέρω βελτίωση της θέσης. που έχουν κερδίσει οι γυναίκες στον αθλητισμό.

Τη μεταβίβαση της τεχνογνωσίας. που αποκτήθηκε. από τη διάρκεια των Ολυμπιακών Αγώνων. που έγιναν στην Ελλάδα το 2004 και τις τεχνογνωσίες. αναφορικά με την πολιτική προστασία και ασφάλεια για την προετοιμασία, διεξαγωγή και υποδομή των παγκόσμιων αθλητικών γεγονότων.

Και τέλος, την ανάληψη κοινών πρωτοβουλιών και τη διαμόρφωση κοινών απόψεων για τα ζητήματα των σχέσεων των εθνικών κυβερνήσεων, μετά των διεθνών αθλητικών ομοσπονδιών, προς ενίσχυση της διαφάνειας και του εκδημοκρατισμού.

Το άρθρο 4, αγαπητοί συνάδελφοι, ορίζει τις ανταλλαγές μεταξύ των αθλητικών ομοσπονδιών και των αρμόδιων κυβερνητικών οργάνων των δύο χωρών.

Τα άρθρα 5, 6 και 7 αφορούν στην αξιολόγηση της συνεργασίας, τους όρους τροποποίησης, τη διαδικασία θέσης σε ισχύ, τη διάρκεια ισχύος και τη δυνατότητα ανανέωσης και καταγγελίας.

Έρχομαι, τώρα, στην Κύρωση Μνημονίου Συνεργασίας στον τομέα του Αθλητισμού, μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κινεζικής Ομοσπονδίας Ατόμων με Αναπηρίες της Λαϊκής Δημοκρατίας της Κίνας, το οποίο υπογράφηκε, στην Αθήνα, στις 11 Νοεμβρίου του 2019.

Με το προς κύρωση Μνημόνιο, αγαπητοί συνάδελφοι, επιδιώκονται η ανάπτυξη της ανταλλαγής και της συνεργασίας στον τομέα του Αθλητισμού και η προώθηση της αμοιβαίας, ασφαλώς, φιλίας, μεταξύ των λαών και των αθλητών με αναπηρία.

Το εν λόγω Μνημόνιο Συνεργασίας πρέπει να κυρωθεί, προκειμένου να ενσωματωθεί στην ελληνική έννομη τάξη, να αποτελέσει αναπόσπαστο μέρος της και προκειμένου να τεθεί σε ισχύ στις διμερείς, βεβαίως, σχέσεις της χώρας μας με την Κίνα, αναφορικά με συνεργασίες και πρωτοβουλίες, στον τομέα του Αθλητισμού Ατόμων με Αναπηρία.

Οι στόχοι της συγκεκριμένης ρύθμισης είναι βραχυπρόθεσμοι, αλλά και μακροπρόθεσμοι. Συνοπτικά, μπορούμε να πούμε, ότι βραχυπρόθεσμους στόχους αποτελούν:

Η ανάπτυξη επαφών, η ανταλλαγή απόψεων και εμπειριών και τεχνογνωσίας, βέβαια, στον τομέα του Αθλητισμού Ατόμων με Αναπηρία.

Η ενίσχυση συνεργασίας σε διεθνείς αθλητικές υποθέσεις στον τομέα του Αθλητισμού Ατόμων με Αναπηρία.

Η ανάληψη και προώθηση κοινών πρωτοβουλιών προς ενίσχυση της διαφάνειας και της χρηστής διακυβέρνησης του Αθλητισμού Ατόμων με Αναπηρία.

Η ενθάρρυνση συνεργασίας στους τομείς των ανταγωνιστικών αθλημάτων, της αθλητικής επιστήμης, αλλά και της ιατρικής, για τους συγκεκριμένους αθλητές.

Η ενδυνάμωση της συνεργασίας για την καταπολέμηση του ντόπινγκ, της παράνομης και εν γένει, αντιαθλητικής συμπεριφοράς.

Τα έχουμε συζητήσει, βέβαια και σε άλλα νομοσχέδια, στο παρελθόν, τα περισσότερα από αυτά, που είναι πολύ σημαντικά.

Μακροπρόθεσμα, αγαπητοί συνάδελφοι, στοχεύει στην προώθηση της αξίας του πνεύματος και των ιδανικών των Παραολυμπιακών Αγώνων, αλλά και στην εδραίωση της εφαρμογής της Ολυμπιακής Εκεχειρίας, κατά την περίοδο των Παραολυμπιακών Αγώνων.

Το εν λόγω σχέδιο νόμου διαρθρώνεται σε δύο άρθρα. Το πρώτο άρθρο αφορά στην κύρωση του Μνημονίου Συνεργασίας, ενώ το δεύτερο στην έναρξη της ισχύος.

Το Μνημόνιο Συνεργασίας αποτελείται από εννέα άρθρα.

Συγκεκριμένα, στο άρθρο 1, γίνεται αναφορά στους στόχους που επιδιώκονται με το υπό κύρωση Μνημόνιο.

Στο άρθρο 2, ορίζονται οι αρμοδιότητες των εκπροσώπων των μερών, αναφορικά με την ανταλλαγή απόψεων διμερώς και σε διεθνείς αθλητικές υποθέσεις κοινού ενδιαφέροντος για Άτομα με Αναπηρία.

Στο άρθρο 3, περιγράφεται η δέσμευση των μερών για την ενθάρρυνση της συνεργασίας σε διεθνείς αθλητικές υποθέσεις για Άτομα με Αναπηρία, βεβαίως και την ανάληψη πρωτοβουλιών προς ενίσχυση της διαφάνειας και της χρήσης της διακυβέρνησης.

Το άρθρο 4 αναφέρεται στη δέσμευση των μερών για ενθάρρυνση της συμμετοχής των αθλητών με αναπηρία σε διεθνείς αθλητικές διοργανώσεις και της ανταλλαγής εμπειριών τεχνογνωσίας και συνεργασίας στο συγκεκριμένο τομέα.

Στο άρθρο 5, προβλέπεται η συνεργασία των μερών στους τομείς των ανταγωνιστικών αθλημάτων, της αθλητικής επιστήμης και της ιατρικής, για αθλητές με αναπηρία.

Το άρθρο 6 αναφέρεται στην πρόθεση των μερών να προωθήσουν τη συνεργασία στην καταπολέμηση του ντόπινγκ και στην αποθάρρυνση αντιαθλητικών και παράνομων συμπεριφορών, στον τομέα του αθλητισμού για Άτομα με Αναπηρία.

Το άρθρο 7 αφορά στη δέσμευση των μερών, για διαφύλαξη της αξίας του πνεύματος και των ιδανικών των Παραολυμπιακών Αγώνων και την εδραίωση της εφαρμογής της Ολυμπιακής Εκεχειρίας κατά την περίοδο των Παραολυμπιακών Αγώνων.

Στο άρθρο 8, ρυθμίζεται η διαδικασία τροποποίησης του Μνημονίου.

Το άρθρο 9 καθορίζει τον χρόνο έναρξης ισχύος, τη διάρκεια, βεβαίως, ισχύος, την αυτόματη ανανέωση, καθώς και τη δυνατότητα και στους όρους λύσης του υπό κύρωση Μνημονίου.

Όπως είπα στην αρχή της εισήγησής μου, αγαπητοί συνάδελφοι, κύριε Πρόεδρε και αγαπητέ κύριε Υπουργέ, τα Μνημόνια αυτά πρέπει να τα κυρώσουμε, γιατί αντανακλούν, όχι μόνο την εξωστρέφεια της Ελλάδας, η οποία δεν περιχαρακώνεται στα στενά όρια της ευρύτερης γειτονιάς της, αλλά και τις αρχές και τις αξίες, τις οποίες πρέπει να διαφυλάττουμε και να υπηρετούμε, σε σχέση με τον αθλητισμό, η προάσπιση του οποίου, όμως, αγαπητοί συνάδελφοι, είναι ένας διαρκής αγώνας κατά των παθογενειών, που νοθεύουν το αθλητικό ιδεώδες.

Τελειώνοντας, το έκανε και ο κ. Υπουργός, ασφαλώς, αλλά θέλω και εγώ, αν μου επιτρέπετε, να πω δυο λόγια για τον 19χρονο Άλκη, ο οποίος έχασε τη ζωή του, πριν λίγες ώρες.

Όλοι μας - και θα ήθελα να κλείσω με αυτό την εισήγησή μου - σοκαριστήκαμε με την εν ψυχρώ δολοφονία ενός νέου ανθρώπου, ενός 19χρονου παιδιού, στη Θεσσαλονίκη. Το δρεπάνι του τυφλού οπαδικού μίσους του στέρησε τη ζωή. Τα συλλυπητήρια μας δεν αρκούν. Οι ευχές μας να μην ξαναγίνει αυτό δεν φτάνουν. Ως πολιτεία και ως κοινωνία, πρέπει να επιδείξουμε μηδενική ανοχή, απέναντι σε αυτά τα φαινόμενα, ώστε ο 19χρονος Άλκης, από τη Θεσσαλονίκη, που τον σκότωσαν μόνο και μόνο, επειδή ήταν μια συγκεκριμένη ομάδα, να είναι το τελευταίο θύμα αυτής της βαρβαρότητας. Σας ευχαριστώ πάρα πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Και εμείς σας ευχαριστούμε κύριε Καλλιάνο.

Κυρίες και κύριοι συνάδελφοι, όσες και όσοι επιθυμείτε να μιλήσετε, παρακαλώ να το δηλώσετε στην Γραμματεία ή στο WebEx, μέχρι τη λήξη της εισήγησης της Ειδικής Αγορήτριας του ΚΙΝ.ΑΛ..

Το λόγο έχει ο Εισηγητής της Μειοψηφίας, κ. Κωνσταντίνος Μάρκου.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η σημερινή συνεδρίαση της Επιτροπής μας βρίσκεται κάτω από τη βαριά σκιά της δολοφονίας του νέου από τη Θεσσαλονίκη, για οπαδικούς λόγους. Μια τέτοια δολοφονία είναι πραγματικά τραγικό γεγονός, το οποίο αναδεικνύει ένα τεράστιο κοινωνικό πρόβλημα, που οφείλει να μας προβληματίσει και να αποτελέσει αφορμή, για να μπει ένα οριστικό τέλος.

Είναι λέξεις ωραίες, που τις λέμε, κάθε φορά, που έχουμε ένα τέτοιο επεισόδιο – είπε και ένα ωραίο κείμενο ο κ. Υπουργός – όμως, πρέπει να είμαστε ειλικρινείς μεταξύ μας, ότι περιοριζόμαστε, κάθε φορά, σε κάποιες ωραίες λέξεις, περιοριζόμαστε σε κάποιες θεωρητικές εκφράσεις για τη βούληση αντιμετώπισης του προβλήματος και την επόμενη μέρα, είμαστε στον ίδιο παρονομαστή.

Πραγματικά, αισθανόμαστε συντριβή και μεταφέρουμε τα συλλυπητήριά μας στην οικογένεια του νεαρού, που σκοτώθηκε. Δεν μπορώ, όμως, να μην σχολιάσω εν τάχει δύο-τρία σημεία, που ανακύπτουν από το προχθεσινό γεγονός. Έχουμε πει, επανειλημμένως και σε αυτή την αίθουσα και στην Ολομέλεια και στις άλλες συναντήσεις, τη σχέση του χουλιγκανισμού με τους ιδιοκτήτες των ομάδων. Δεν μπορεί να αρνηθεί κανείς ότι οι ιδιοκτήτες ομάδων οικοδομούν «προσωπικό στρατό». Οικοδομούν «προσωπικό στρατό», για να ασκήσουν εξουσία, πολιτική εξουσία, την οποία την έχουμε δει πολλές φορές να εκδηλώνεται ! Και σ’ αυτό το πεδίο, κ. Υπουργέ, η Κυβέρνηση, όχι μόνο δεν έχει κάνει τίποτα, για να το ανατρέψει, αλλά ταυτόχρονα, πολλές φορές, εμφανίζει μια συνένοχη ουδετερότητα.

Ενώπιον αυτού του γεγονότος, πάλι ο καθένας έχει τις ευθύνες του. Και βεβαίως, εσείς, ως έχων την εξουσία και Κυβέρνηση, έχετε την κύρια ευθύνη. Διότι η έκφραση μόνο μίας πολιτικής βούλησης δεν επαρκεί. Δεν έχετε προχωρήσει καθόλου όσον αφορά το να κοπούν αυτές οι σχέσεις, ανάμεσα στους χούλιγκαν και στους ιδιοκτήτες των ομάδων. Θα βγείτε, μετά από μερικές μέρες πάλι και θα μας πείτε για την Ολιστική Μελέτη κ.λπ. Ιδού οι συνέπειες ! Το ένα είναι αυτό.

Ένα δεύτερο, που θέλω να εντοπίσω, είναι το περίφημο «δόγμα και τάξη» της Κυβέρνησης, το οποίο έχει καταρρεύσει πλήρως, διανύοντας δύο φάσεις. Η μία φάση επί Υπουργίας Χρυσοχοΐδη, η οποία θέλησε να αντιμετωπίσει την όποια θεωρεί παραβατικότητα η Κυβέρνηση, με άγρια καταστολή. Αυτή η πολιτική επιλογή ανετράπη, μετά τα γεγονότα της Νέας Σμύρνης, όλοι τα θυμόμαστε.

Και βεβαίως, προσπαθεί τώρα, αμήχανα, να κινηθεί ανάμεσα σε διακηρύξεις, σε επιλεγμένες περιπτώσεις παρανομίας, για τις οποίες μπορούμε να συζητήσουμε ποιες είναι αυτές οι επιλεγμένες. Η ελληνική κοινωνία καθημερινά διαπιστώνει ληστείες, δολοφονίες, συμμορίες, επιθέσεις και το όλο «δόγμα και τάξη» έχει καταρρεύσει.

Και τέλος, δεν μπορώ παρά να αντιλαμβάνομαι τη δύσκολη θέση σας, κύριε Υπουργέ, τη δύσκολη θέση του «Υπουργού ΠΡΟ ΠΟ», αλλά, βέβαια, αυτές είναι οι συνέπειες της ένταξής σας και του ρόλου σας. Κάθε φορά, στο δημόσιο λόγο, είτε στη χθεσινή περίπτωση, είτε σε οποιαδήποτε άλλη, εμφανίζεται ο Πρωθυπουργός να παρεμβαίνει και να ζητάει την άμεση διαλεύκανση και σύλληψη των ενόχων, όπως π.χ. χτες.

Δηλαδή, αν δεν παρενέβαινε ο Πρωθυπουργός, δεν θα έπρεπε οι υπηρεσίες να κάνουν το καθήκον τους; Δηλαδή, επειδή παρενέβη ο Πρωθυπουργός, οι υπηρεσίες θα κάνουν το καθήκον τους καλύτερα; Επικοινωνιακά τερτίπια ενός πλέον καταρρέοντος Πρωθυπουργού, το οποίο, κατά τη γνώμη μου, αλλά αυτό είναι δικό σας θέμα, σας προσβάλει.

Ας έρθουμε τώρα στα συγκεκριμένα δύο θέματα, που συζητάμε. Έχουμε την Κύρωση δύο Μνημονίων, το ένα με το Αζερμπαϊτζάν και το άλλο με τη Λαϊκή Δημοκρατία της Κίνας. Οπωσδήποτε, αυτές οι ενέργειες και οι πρωτοβουλίες είναι θετικές και εκ προοιμίου δηλώνω ότι θα υπερψηφίσουμε και τα δύο μνημόνια. Θέλω, όμως και εδώ να πω γενικά ότι δεν θα πρέπει αυτές οι ωραίες διατυπώσεις τους να παραμένουν, μερικές φορές, ένα κενό γράμμα.

Αρχίζοντας με το πρώτο μνημόνιο για το Αζερμπαϊτζάν, αισθάνομαι και μια ιδιαίτερη εμπλοκή ενός προσωπικού τόνου, διότι έχω επανειλημμένα βρεθεί στο Αζερμπαϊτζάν, είτε ως επικεφαλής μιας δεκαετούς ανθρωπιστικής αποστολής, τη δεκαετία 1996-2006, είτε ως υπεύθυνος γιατρός ευρωπαϊκών αγώνων ρυθμικής και ενόργανης γυμναστικής. Με αυτή την έννοια, πραγματικά αισθάνομαι να υπάρχει και ένας προσωπικός τόνος σε αυτό το πρώτο μνημόνιο.

Τα άρθρα για το Μνημόνιο με το Αζερμπαϊτζάν τα περιέγραψε ο κ. συνάδελφος της Πλειοψηφίας, δεν θέλω να σας κουράσω, ιδιαίτερα. Είναι η υπογράμμιση της αξίας των Ολυμπιακών Αγώνων. Στο άρθρο 3, οι λεπτομερείς υλοποιήσεις σεμιναρίων αθλητικής τεχνολογίας, αθλητικής ιατρικής, ντόπινγκ, βίας. Εδώ ακούγεται σήμερα λίγο ειρωνικά αυτή η παράγραφος 7 του άρθρου 3, ειδικά εδώ στην Ελλάδα.

Και ακούγεται και ειρωνικά η παράγραφος 9 του άρθρου 3, η οποία λέει: «μεταβίβαση της τεχνογνωσίας, που αποκτήθηκε, κατά τη διάρκεια των Ολυμπιακών Αγώνων του 2004 στην Αθήνα». Πραγματικά, ένα τέτοιο μνημόνιο δε θα μπορούσε να γράφει κάτι άλλο. Όμως, ακούγεται ειρωνικά, γιατί ευελπιστώ ότι σε αυτή τη μεταφορά της τεχνογνωσίας μας, με την έναρξη υλοποίηση του μνημονίου, δεν θα μεταφέρουμε και την τεχνογνωσία μας, την πολύ καλή τεχνογνωσία μας, διαφθοράς όσον αφορά το σύστημα C4I για την υποστήριξη της ασφάλειας των Ολυμπιακών Αγώνων, το οποίο ξέρετε πολύ καλά ότι δεν λειτούργησε και ξέρετε και πολύ καλά ότι κόστισε εκατοντάδες εκατομμύρια στον Έλληνα φορολογούμενο. Ελπίζω να μην μεταφέρουμε αυτήν την τεχνογνωσία στους Αζέρους.

Κλείνοντας, ταυτόχρονα με το Αζερμπαϊτζάν, να πω ότι θα πρέπει να «έχουμε λίγο τις κεραίες μας ευαίσθητες», διότι η χώρα αυτή, το ξέρουμε, έχει εμπλακεί επανειλημμένα σε πόλεμο με την Αρμενία. Η τελευταία φορά, με βάση και την επίσημη πολιτική και διπλωματική οδό της ελληνικής πολιτείας, του ελληνικού κράτους, έδειξε ότι θεωρεί ότι υπάρχει μία κυρίαρχη ευθύνη σε αυτή την κατάσταση από το Αζερμπαϊτζάν. Θα πρέπει, λοιπόν, μιλώντας και για εκεχειρίες, να έχουμε «τις κεραίες μας πάρα πολύ ευαισθητοποιημένες».

Ερχόμενος τώρα στο δεύτερο Μνημόνιο, που αφορά την Κύρωση με τη Λαϊκή Δημοκρατία της Κίνας για την Κινεζική Ομοσπονδία, δηλαδή για άτομα με αναπηρίες, θα πω μια εισαγωγική φράση, η οποία λέει ότι όντως το αθλητικό ιδεώδες προάγει την αλληλεγγύη, την επικοινωνία των λαών, κατευνάζει, στο βαθμό που μπορεί, τα πάθη, ιδιαίτερα, όμως, η ανάπτυξη του αθλητισμού σε άτομα με αναπηρία, πραγματικά είναι ένα δείγμα πολιτισμού και προαγωγής, όχι μόνο των σχέσεων ανάμεσα σε λαούς, αλλά και των πιο ευγενικών αισθημάτων, ανάμεσα σε ανθρώπους και σε αθλητές.

Με αυτή την έννοια, λοιπόν, όλα τα άρθρα - δεν θέλω πάλι να σας κουράσω, τα διάβασε και ο κ. συνάδελφος - όπως είναι η ενθάρρυνση της συνεργασίας, η ανταλλαγή απόψεων σε αυτόν τον τομέα, η συνεργασία μεταξύ ειδικών, η οποία πραγματικά εδώ έχει έναν ιδιαίτερο τόνο, η συμμετοχή σε διεθνείς αθλητικές οργανώσεις, η υπογράμμιση της αξίας των Παραολυμπιακών Αγώνων, πραγματικά μπορούν σε κάποιο μέτρο να προάγουν όλα αυτά που ανέφερα, προηγουμένως.

Κλείνοντας, να δηλώσω ότι πραγματικά, όλα αυτά που κάθε τόσο, όταν συνεδριάζουμε, τα διατυπώνουμε πολύ ωραία, κρίνονται από το βαθμό υλοποίησής τους και κρινόμαστε όλοι σε αυτό, ανάλογα με τη θέση ευθύνης, που έχει ο καθένας και σε αυτό το συγκεκριμένο πάλι όλοι θα κριθούμε. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει η κυρία Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Κύριε Υπουργέ, αγαπητοί συνάδελφοι, καλημέρα. Είναι γεγονός, ότι δεν μπορεί να μείνει ασχολίαστη από κανέναν από εμάς η τραγική απώλεια ενός νέου ανθρώπου, που συγκλονίζει όλη την Ελλάδα. Ένας 19χρονος, παρέα με τους φίλους του, βρέθηκε σφαγμένος κανονικά στην Θεσσαλονίκη, επειδή έδωσε τη λάθος απάντηση στην ερώτηση «Τι ομάδα είσαι». Δολοφονήθηκε, δηλαδή, για το ποδόσφαιρο και δολοφονήθηκε από ανθρώπους, οι οποίοι είναι ικανοί να σκοτώσουν άνευ λόγου και αιτίας, ακριβώς για το «τι ομάδα είσαι». Από την άλλη, η πολιτεία, πρόσφατα, έχει νομοθετήσει την αυστηροποίηση των ποινών για την αθλητική βία και την επαναφορά του ιδιώνυμου αδικήματος. Όμως, βλέπετε, ότι ούτε αυτές οι πολιτικές πρωτοβουλίες στάθηκαν ικανές, για να αποτρέψουν ένα τόσο ακραία βίαιο επεισόδιο, επιβεβαιώνοντας πόσο σύνθετο και τελικά πόσο ανεξέλεγκτο είναι το πρόβλημα της βίας στον αθλητισμό, δυστυχώς. Οι νόμοι αλλάζουν, η εφηβική βία επιβιώνει και έχει εξελιχθεί σε μία μορφή οργανωμένου εγκλήματος, με σταθερή δομή, με διάρκεια στο χρόνο και στόχο την τέλεση διαφόρων κακουργημάτων, συμπεριλαμβανομένων και των ανθρωποκτονιών. Σοκάρει το γεγονός, ότι οποιοσδήποτε ανυποψίαστος πολίτης, από ένα τυχαίο γεγονός, μπορεί να βρεθεί αντιμέτωπος με τέτοιες συμμορίες εγκληματικών οργανώσεων.

Ο δικός μας χώρος, το ΠΑΣΟΚ, το Κίνημα Αλλαγής, καταδικάζει αυτήν την αποτρόπαιη πράξη, όπως και κάθε μορφή βίας, οπαδική ή μη και εκφράζουμε πραγματικά βαθιά οδύνη και ειλικρινή συλλυπητήρια στην οικογένεια του 19χρονου. Ελπίζουμε, ότι οι φίλοι του, που είναι στο νοσοκομείο, θα μπορέσουν οι άνθρωποι, γρήγορα, να επανέλθουν στην κανονική τους ζωή. Θεωρούμε, λοιπόν, ότι τόσο το Υπουργείο Αθλητισμού, όσο και το Υπουργείο Πολιτικής Προστασίας και Δικαιοσύνης οφείλουν, εκτός από τη σύλληψη των δραστών και την απόδοση δικαιοσύνης, να αναβαθμίσουν το σχεδιασμό, να βελτιώσουν την αποτελεσματικότητα τόσο στη πρόληψη όσο και στην καταστολή αυτού του εγκληματικού φαινομένου, γιατί καμία ολιγωρία, από εδώ και ύστερα, δεν θα είναι ανεκτή. Τελικά, ο ρόλος της παιδείας είναι καταλυτικός και στην αλλαγή συμπεριφοράς και στην αλλαγή κουλτούρας και νομίζω, ότι στο θέμα αυτό έχουμε αργήσει πάρα πολύ.

Τώρα, έχουμε δύο νομοσχέδια, το Μνημόνιο Κατανόησης της Ελλάδας με το Αζερμπαϊτζάν και αυτό της Ελλάδας-Κίνας στον τομέα του Αθλητισμού Ανθρώπων με Αναπηρίες. Το μεν πρώτο Μνημόνιο Ελλάδας-Αζερμπαϊτζάν είναι μια συνεργασία, που υπογράφηκε, στην Αθήνα, στις 20 Μαΐου του 2016, αλλά με καθυστέρηση πολύ μεγάλη, τέσσερα και πλέον χρόνια μετά, ήρθε για να ψηφιστεί στη Βουλή, τον Σεπτέμβριο του 2020. Αυτό είναι ένα πρώτο στοιχείο, που μας προβληματίζει. Γιατί τόσες καθυστερήσεις; Αν αυτό όλο το πράγμα εξυπηρετεί κάποιο σκοπό, υπάρχει κάποιος λόγος, για τον οποίο υπήρξε όλη αυτή η μεγάλη αναμονή; Πάντως, το σίγουρο είναι ότι δεν υπηρετούν την ορθή νομοθέτηση.

Ταυτόχρονα, επειδή υπάρχει ένα κείμενο, καταλαβαίνετε, ότι και το περιεχόμενο αυτής της Συμφωνίας θέλει έναν εκσυγχρονισμό, θέλει μία ανανέωση, μια επικαιροποίηση και κινδυνεύουμε να θεωρούν ότι υπονομεύουν και τις ίδιες τις συμφωνίες αυτές οι καθυστερήσεις, μέχρι να τεθούν σε ισχύ. Αν σκεφτείτε δε, ότι αυτή η Σύμβαση με το Αζερμπαϊτζάν είχε προβλεφθεί να έχει διάρκεια 5 και 5 χρόνια ανανέωσης μετά, είμαστε ήδη στον έκτο χρόνο, μετά την υπογραφή της και δεν έχει καν περάσει από την Ελληνική Βουλή ! Είναι θέμα ολιγωρίας μόνο; Περιμένω να μας το πείτε.

Ο στόχος του Μνημονίου είναι η συνεργασία των δύο χωρών στον τομέα του αθλητισμού και η ενίσχυση των ολυμπιακών αξιών. Δεσμεύονται και οι δύο χώρες για την ενίσχυση της συνεργασίας τους, αναπτύσσοντας τις αξίες του υγιούς ανταγωνισμού, της αλληλεγγύης, της φιλίας και όλο αυτό, για να υπάρχει μία διατήρηση ενός ευ αγωνίζεσθαι, στα πλαίσια των Ολυμπιακών Αγώνων. Υπάρχει ένα άρθρο 2, το οποίο είναι ενδεικτικό του τι παρενέργειες μπορεί να δημιουργήσουν αυτές οι αλλεπάλληλες καθυστερήσεις. Προβλέπει, λοιπόν, την ενδυνάμωση των ολυμπιακών θεσμών και την αναζήτηση προτάσεων για την Ολυμπιακή Εκεχειρία, που θα υποβληθούν στους διοργανωτές των Ολυμπιακών Αγώνων του 2016-2020. Μας έχουν αφήσει προ πολλού αυτοί οι Ολυμπιακοί Αγώνες, έχουν ήδη γίνει και το θέμα είναι, εάν σκεφτόμαστε με κάποιο τρόπο την ουσία αυτών των ρυθμίσεων και των προτάσεων να τους ενσωματώσουμε και να τους επικαιροποιήσουμε. Επίσης, η συνεργασία προβλέπει ότι θα πραγματοποιείται και εντός των Ηνωμένων Εθνών συνεργασία των δύο μερών, για να υπάρχει η προώθηση και η εδραίωση της ιδέας Ολυμπιακής Εκεχειρίας.

Άρθρο 3, τομείς στους οποίους θα συνεργαστούν οι δύο χώρες. Καλύπτει όλο το φάσμα του αθλητισμού, ανταλλαγή στελεχών, διοργάνωση σεμιναρίων, ανταλλαγή πληροφοριών, αθλητική ιατρική, καταπολέμηση της αθλητικής βίας, στήριξη των γυναικών στον αθλητισμό, πράγμα το οποίο σημαίνει ότι εκεί έχουμε ένα θέμα και πρέπει να δούμε πως σε αυτές τις χώρες βοηθούμε τις γυναίκες να προχωρήσουν στις επιλογές τους και να διακριθούν σε αθλήματα, στα οποία έχουν και ταλέντο και δυνατότητες και η ανάληψη πρωτοβουλιών για την ενίσχυση των σχέσεων των δύο κρατών, με διεθνείς αθλητικές ομοσπονδίες, για να ενισχυθεί η διαφάνεια και ο εκδημοκρατισμός. Για όλα αυτά προβλέπεται, ότι θα υπάρχει η σύνταξη αναφορών, που κάθε φορά θα αξιολογούν την πορεία της συνεργασίας των δύο χωρών.

Πάμε στο άλλο Μνημόνιο Συνεργασίας, αυτό της Ελλάδας με την Κίνα, που έχει το ειδικό ενδιαφέρον, ότι ασχολείται με τον αθλητισμό για άτομα με αναπηρίες. Έχει υπογραφεί το 2019, στόχος είναι η συνεργασία και η προώθηση της αμοιβαίας κατανόησης και των σχέσεων φιλίας, μεταξύ των αθλητών με αναπηρία των δύο χωρών. Θέλω να σας πω, ότι σε αυτό το κεφάλαιο «αθλητές με αναπηρία», έχουμε πάρα πολύ δρόμο μπροστά μας. Όχι, ότι δεν έχουν γίνει πράγματα, όμως, διαρκώς εξελισσόμαστε και υπάρχει η δυνατότητα για πολύ πιο στοχευμένες δράσεις. Για το λόγο αυτόν, υπάρχει και ανταλλαγή απόψεων των εκπροσώπων των δύο κρατών σε διεθνείς αθλητικές υποθέσεις ατόμων με αναπηρία.

Η συνεργασία αυτή θα προωθηθεί και μέσα από την ανάπτυξη των σχέσεων μεταξύ των αθλητικών ομοσπονδιών ατόμων με αναπηρίες στις δύο χώρες και κάθε συμβαλλόμενο μέρος θα ενθαρρύνει τους αθλητές του, για να μπορούν να συμμετάσχουν σε αθλητικές διοργανώσεις, που η άλλη χώρα θα διοργανώνει, θα ενδυναμώσουν την ανταλλαγή εμπειριών και τεχνογνωσίας, στο χώρο του αθλητισμού. Μην ξεχνάμε, ότι η Κίνα είναι μία αναδυόμενη χώρα και στο χώρο του αθλητισμού, με πάρα πολλές διακρίσεις, με πάρα πολύ καλή προετοιμασία, αλλά με προβλήματα ουσιαστικά εκδημοκρατισμού όλων των θεσμών της. Αντίστοιχη συνεργασία πρέπει να υπάρξει και μεταξύ των ειδικών των δύο χωρών στους τομείς των αγωνιστικών αθλημάτων της αθλητικής επιστήμης της ιατρικής.

Επίσης, πρωτοβουλίες θα ληφθούν και σε ένα θέμα, που νομίζω είναι παγκόσμιο, έχει διαχρονικά απασχολήσει, αλλά εξακολουθεί να είναι επίκαιρο και είναι το θέμα της καταπολέμησης του ντόπινγκ και των στημένων παιχνιδιών. Ιδιαίτερη μνεία γίνεται στη συνεργασία εντός των διεθνών ενώσεων, όπου συμμετέχουν τα μέλη και των Ηνωμένων Εθνών. Έμφαση δίνεται στην υπογράμμιση της σημασίας των Παραολυμπιακών Αγώνων, για την προώθηση του υγιούς ανταγωνισμού και της αλληλεγγύης και φιλίας μεταξύ των λαών.

Κλείνοντας, κύριε Υπουργέ, θα ήθελα να σας ρωτήσω, από την εμπειρία σας, πώς αξιολογείτε αυτές τις συνεργασίες, τι οφέλη ή τι εμπειρίες έχουμε αποκομίσει από όλα αυτά, γιατί προφανώς, είναι ένα σημαντικό κομμάτι της διπλωματίας και της σύσφιξης των σχέσεων.

Θα θέλαμε να ακούσουμε πώς μπορούμε να συμβάλουμε και εμείς ως Ελληνικό Κοινοβούλιο, ώστε να υπάρχει μία αποτελεσματική διαχείριση όλων αυτών των συμφωνιών και ένα καλύτερο αποτέλεσμα, κάθε φορά, που έχουμε μπροστά μας να ψηφίσουμε τέτοιες συμφωνίες, ώστε να έχουμε και μία εικόνα εξέλιξης και μια εικόνα προόδου. Ευχαριστώ πάρα πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει ο Ειδικός Αγορητής του Κ.Κ.Ε., κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Ευχαριστώ πολύ, κύριε Πρόεδρε. Θύμα της οπαδικής βίας και της εγκληματικής δράσης συμμοριών, που δρουν στη Θεσσαλονίκη, είναι ένας 19χρονος, ο Αλκιβιάδης Καμπανός, που δολοφονήθηκε και θέλουμε και εμείς, από την πλευρά μας, ως Κομμουνιστικό Κόμμα Ελλάδας, να εκφράσουμε τα ειλικρινή μας συλλυπητήρια, στην οικογένεια. Ερώτημα: Αρκεί, πλέον, να εκφράζεις τα συλλυπητήρια, σε μια χαροκαμένη οικογένεια; Ξέρετε, η αποκάλυψη και παραδειγματική τιμωρία των ενόχων είναι το ελάχιστο και αυτονόητο, που πρέπει να γίνεται. Πρόκειται για μια αποτρόπαια πράξη, που οξύνεται, το τελευταίο διάστημα, στρεφόμενη και εναντίον της αγωνιστικής δράσης του λαού και της νεολαίας .

Και επειδή συζητάμε την Κύρωση των Μνημονίων κατανόησης και συνεργασίας του αθλητισμού με άλλες χώρες, στην προκειμένη περίπτωση, με την Κίνα και το Αζερμπαϊτζάν να ξεκινήσω με το θέμα της βίας, μέσα και έξω από τα γήπεδα. Το Κ.Κ.Ε το έχει πει πολλές φορές και δεν θα κουραστούμε να το λέμε, ότι η βία δεν αντιμετωπίζεται, αν δεν αντιμετωπιστούν τα αίτια. Και όμως, σε κανένα νομοσχέδιο, σε καμία σύμβαση, διεθνή ή ευρωπαϊκή, δεν υπάρχει ξεκάθαρα η σύνδεση του ίδιου του φαινομένου της βίας με τις λογικές της εμπορευματοποίησης, παράγωγο της οποίας είναι η ίδια η βία.

Οι όποιες αναφορές, που αφορούν τη βία, αποτελούν κυρίως την προσαρμογή στον ποινικό κώδικα, που ενισχύουν την καταστολή και την περιστολή ατομικών δικαιωμάτων. Εξυπηρετεί την πρόθεση προστασίας του προϊόντος, που ακούει στο όνομα «βιομηχανία αθλητικού θεάματος» και έχει εφαρμοστεί σε πολλές χώρες της Ευρωπαϊκής Ένωσης, χωρίς, όμως, να καταπολεμάει το φαινόμενο της βίας στα γήπεδα, η οποία αρκετά συχνά πλέον εμφανίζεται και εκτός γηπέδου και εντός γηπέδου, σε ανεπτυγμένες ποδοσφαιρικά αγορές. Δεν παράγει ο αθλητισμός βία από μόνος του. Είναι κοινωνικά τα αίτια. Αναπαράγονται στο γήπεδο. Με την επιχειρηματική δράση να εντείνει και να πολλαπλασιάζει αυτά τα φαινόμενα και ενώ όλες οι κυβερνήσεις μεριμνούν, θωρακίζουν και επεκτείνουν το στοιχηματισμό .

Η κατάσταση στο ερασιτεχνικό ποδόσφαιρο, που έχει μια αντίστροφη πορεία. Τα επικίνδυνα γήπεδα. Αθλητές εκτεθειμένοι, χωρίς ιατρική περίθαλψη, με το ρίσκο, αν τραυματιστούν να χαλάσουν μια περιουσία, ώστε να καλύψουν τα έξοδα νοσηλείας και αποκατάστασης, μέχρι και να χάσουν τη δουλειά τους. Οι δε συνοικιακές ομάδες μειώνονται. Η πρόσβαση στο άθλημα γίνεται δύσκολη για όλους. Άρα, για ποια αντιμετώπιση της διαφθοράς και της βίας συζητάμε, όταν οι ενέργειες αυτές δεν συνοδεύονται, με παράλληλα μέτρα στήριξης του μαζικού λαϊκού αθλητισμού;

Κανένα από τα νομοσχέδια, που έχει έρθει, μέχρι σήμερα στη Βουλή, δεν ασχολήθηκε με την ανάπτυξη του αθλητισμού στα σχολεία, στις γειτονιές, με το πώς θα αναπτυχθεί το κάθε άθλημα, πώς θα ενισχυθεί η συμμετοχή της νεολαίας, με τις δομές και τις προϋποθέσεις, που χρειάζονται, για να διευκολυνθεί η οικογένεια και τα παιδιά της να έχουν πρόσβαση στη συστηματική άσκηση, ως τρόπο ζωής, πλέον. Τα ευχολόγια της εκάστοτε κυβέρνησης, του εκάστοτε Υπουργού Υφυπουργού Αθλητισμού, για υγιή αθλητισμό, δεν έχουν κανένα απολύτως αντίκρισμα.

Η Κυβέρνηση αποσυνδέει σκόπιμα τα μέτρα κατά της βίας και της χειραγώγησης των αγώνων, από τα μέτρα, που επιβάλλεται να παρθούν, για τη στήριξη του αθλητισμού, ως προϋπόθεση, για να αντιμετωπίσεις τα κοινωνικά αίτια. Τα φαινόμενα διαφθοράς και η βία θα υπάρχουν όσο ο αθλητισμός λειτουργεί ως επιχείρηση. Θα υπάρχουν και τα στημένα. Θα υπάρχει και ο τζόγος. Θα υπάρχουν ο νόμιμος ο παράνομος στοιχηματισμός και, κυρίως, θα καλλιεργείται η συνείδηση, με τις αξίες αυτού του σάπιου συστήματος που ζούμε. Δηλαδή, όλα για την επίδοση, όλα για την πρωτιά, όλα για το κέρδος. Έχει γίνει συνείδηση ότι αν δεν έχεις υλικό κίνητρο, δεν αξίζει να ασχολείσαι με τον πρωταθλητισμό. Μιλάμε, λοιπόν, πλέον για ένα εμπορευματοποιημένο αθλητισμό, που το κράτος απαλλάσσεται από την υποχρέωση της χρηματοδότησης της δωρεάν παροχής του κοινωνικού αυτού αγαθού. Την οργάνωση των δομών του, την ικανότητα, αν θέλετε, σωματείων ομοσπονδιών, που χάνεται αυτό, να καθορίζουν στόχους και οδηγούνται σε ένα ατέρμονο κυνήγι εξεύρεσης ιδίων πόρων και επιβίωσης μέσα από χορηγίες.

Αυτόν το στόχο υπηρετεί και το ηλεκτρονικό αθλητικό μητρώο. Ο αποκλεισμός χιλιάδων σωματείων, με πρόσχημα την έλλειψη προϋποθέσεων εγγραφής τους. Η Κυβέρνηση της Νέας Δημοκρατίας χρειάστηκε το αθλητικό μητρώο, για να καλύψει το χάος. Αποσιωπά ότι οι αιτίες για το πραγματικό χάος, στον ερασιτεχνικό αθλητισμό, βρίσκονται ξεκάθαρα στις πολιτικές, που εφαρμόστηκαν από όλες τις κυβερνήσεις, μέχρι τώρα. Αυτές ευθύνονται για τη συρρίκνωση του ερασιτεχνικού αθλητισμού, κυρίως, μέσα από τη συστηματική μείωση των αθλητικών επιχορηγήσεων, εδώ και χρόνια, με απώτερο στόχο να ανοίξουν δρόμους για την παράδοσή του στα επιχειρηματικά συμφέροντα. Αυτό αναδεικνύει η κατάσταση, που έχει διαμορφωθεί, με το ξεπούλημα των αθλητικών εγκαταστάσεων. Την επιβολή χαρατσιών για τη χρήση τους και συνδρομές στα σωματεία, μετατρέποντας την άθληση σε πολυτέλεια, για τη λαϊκή οικογένεια, που καλείται έτσι να βάλει βαθιά το χέρι στην τσέπη, γι’ αυτό το δικαίωμα. Αρχίζουν και επιβάλλονται τα γνωστά πεντάευρα. πεντάευρα εδώ, πεντάευρα εκεί, παραπέρα - παραπέρα.

Επαναφέρω το ζήτημα του αθλητικού μητρώου, διότι, κύριε Υφυπουργέ, τα πράγματα χειροτερεύουν, οσο και αν θέλετε να το κρύψετε. «Απελθέτω από μένα το ποτήριον τούτο»! Υποθέτω, θα λέτε, συνέχεια, «τα πράγματα χειροτερεύουν». Πολλά σωματεία, σχεδόν σε όλες τις περιοχές της χώρας, δεν μπορούν. Αδυνατούν με τις απίστευτες, απαράδεκτες, άνευ προηγουμένου προϋποθέσεις, που έχετε επιβάλλει. Σας είχαμε προειδοποιήσει να μη χρησιμοποιείτε το μέτρο, ως εργαλείο για τον έλεγχο των σωματείων. Γι’ αυτό και το Κ.Κ.Ε. επιμένει πως όλα τα σωματεία. που είναι ενεργά και συμμετέχουν στις δραστηριότητες των αντίστοιχων ομοσπονδιών, απασχολώντας δεκάδες εργαζόμενους, θα πρέπει να ενταχθούν στα μέτρα ενίσχυσης, χωρίς χρονικούς περιορισμούς. Ένα αθλητικό σωματείο, για να επιβιώσει, χρειάζεται μια σειρά από προϋποθέσεις, που να του εξασφαλίζουν τη συνεχή και απρόσκοπτη δραστηριότητα. Συμμετοχή στα πρωταθλήματα. Λειτουργία όλων των τμημάτων του σε όλες τις βαθμίδες. Κάλυψη πάγιων εξόδων. Συντήρηση εγκαταστάσεων γραφείων των υποδομών τους. Όλα αυτά, δηλαδή, που αποτελούν τον καθρέπτη της λειτουργίας ενός σωματείου και μπορούν έμπρακτα αυτά να αποδειχτούν, μέσα από φύλλα αγώνα συμμετοχής μελών και ούτω καθεξής .

Οι προϋποθέσεις αυτές δεν μπορούν να εξασφαλιστούν στο σημερινό πλαίσιο λειτουργίας του ερασιτεχνικού αθλητισμού. Πολύ περισσότερο δε από την απλή εγγραφή σε ένα μητρώο, που ούτε και αυτό θέλει η Κυβέρνηση. Και, βέβαια, τουλάχιστον, τα τελευταία δύο χρόνια, τα προβλήματα, που ταλανίζουν τα ερασιτεχνικά σωματεία, εγγεγραμμένα ή μη και ιδίως στον οικονομικό τομέα, όχι μόνο δεν σταμάτησαν να υπάρχουν, αλλά αντίθετα επιδεινώθηκαν. Και παρόλα αυτά, η Κυβέρνηση συνεχίζει να ρίχνει την ευθύνη στις κακές διοικήσεις των αθλητικών ομοσπονδιών, οι οποίες, όπως έχει ισχυριστεί, κατά το παρελθόν, ο Υφυπουργός, με τις πρακτικές τους, κρύβουν τα προβλήματα λέει, κάτω από το χαλί.

Ορισμένα, επιπλέον ζητήματα, για τις συζητούμενες συμβάσεις. Και σε προηγούμενες μάλλον συμβάσεις, που κουβεντιάζαμε, ξεκαθαρίσαμε στο Κ.Κ.Ε ότι τις εξετάζουμε από τη σκοπιά της ανάπτυξης της φιλίας και συνεργασίας, μεταξύ λαών και χωρών.

Με αυτό το κριτήριο, εξετάζουμε και τα Μνημόνια Συνεργασίας και Κατανόησης της χώρας μας, με την Κίνα και το Αζερμπαϊτζάν. Πλευρές των συγκεκριμένων Μνημονίων Συνεργασίας και Κατανόησης, που σήμερα συζητάμε, όπως για παράδειγμα, η ενίσχυση της συνεργασίας στα θέματα φυσικής αγωγής, του ντόπινγκ, της αθλιατιατρικής, των ατόμων με ειδικές ανάγκες, της βίας, αναφέρθηκα ήδη, ο ρόλος της αποκαλούμενης «Ολυμπιακής Εκεχειρίας», η αξία των Ολυμπιακών Αγώνων, ως εκδήλωση καθαρής συνείδησης, η ενίσχυση της διαφάνειας και του εκδημοκρατισμού του αθλητισμού, η ανταλλαγή τεχνογνωσίας για επενδύσεις, στις αθλητικές εγκαταστάσεις και άλλα, εμείς ως Κ.Κ.Ε., τις προσεγγίζουμε, με ένα ριζικά διαφορετικό τρόπο απ’ αυτόν, που τις προσεγγίζουν τα υπόλοιπα Κόμματα κα, από αυτή την άποψη, θα ψηφίσουμε «παρών».

Πιο ειδικά. Πρώτον, οι Ολυμπιακοί Αγώνες, εδώ και πολλά χρόνια, έχουν χάσει το νόημα και το ρόλο τους. Τα όποια θετικά στοιχεία είχαν, μετά την επανασύστασή τους, σαν διαδικασία φιλίας των λαών, ευγενούς άμιλλας, συναγωνισμού και ισότιμης συνεργασίας δεν έχουν καμία, μα καμία απολύτως σχέση, με τις σύγχρονες ανάγκες του λαού και της νεολαίας. Οι Ολυμπιακοί Αγώνες, όχι μόνο δεν πρεσβεύουν πλέον την καθαρή συνείδηση, αλλά, δυστυχώς, έχουν μετατραπεί σε τεράστια βιομηχανία, που εμπορεύεται το πιο ακριβό, ίσως, προϊόν της παγκόσμιας αγοράς. Το προϊόν, όπως το έχει μετατρέψει η Δ.Ο.Ε., με την ονομασία «Ολυμπιακοί Αγώνες» αποφέρει, κάθε χρόνο, εκατοντάδες δισεκατομμύρια δολάρια στους αθάνατους και τις πολυεθνικές επιχειρήσεις, που συνεργάζονται μαζί τους.

Από αυτή την άποψη, λοιπόν, γίνεται προσπάθεια ωραιοποίησης του ρόλου των Ολυμπιακών Αγώνων, σε βάρος του αθλητισμού και της καλώς εννοούμενης άμιλλας.

Υμνείτε, υμνούν την αποκαλούμενη «Ολυμπιακή Εκεχειρία» και βάζουν στόχο να εδραιωθεί μάλιστα στη συλλογική συνείδηση της ανθρωπότητας. Η αλήθεια, τελικά, είναι ότι η εκεχειρία είναι μια ιδέα, που έχουν ανάγκη να την καπηλευτούν όσοι προκαλούν πολέμους και οι χορηγοί τους, βέβαια, που έχουν κάθε κερδοσκοπικό λόγο γι’ αυτό.

Στην πράξη έχει αλλοιωθεί το περιεχόμενο της Ολυμπιακής Εκεχειρίας, αξιοποιείται, ως μέσο παραπλάνησης των λαών, για να κρύψουν τις πομπές τους και τα εγκλήματά τους, αφού στην πράξη αποσιωπούν τις πραγματικές αιτίες των ιμπεριαλιστικών πολέμων, κρύβουν τις αντιθέσεις και τους ανταγωνισμούς, για τους ενεργειακούς πόρους, τους δρόμους μεταφοράς, το μοίρασμα αγορών, ως τη μόνη αιτία, για το ξέσπασμα των ιμπεριαλιστικών πολέμων και όταν η Κυβέρνηση της Νέας Δημοκρατίας, ο ΣΥΡΙΖΑ, τα υπόλοιπα Κόμματα διαχρονικά έχουν εμπλέξει τη χώρα μας, σε αυτούς τους σχεδιασμούς και πρωτοστατούν, ως σημαιοφόροι, για τα σχέδια του ΝΑΤΟ και της Ευρωπαϊκής Ένωσης στην περιοχή, τότε περισσεύει, πραγματικά, να μιλάνε για «Ολυμπιακή Εκεχειρία» και να ρίχνουν κροκοδείλια δάκρυα.

Επομένως, οι Ολυμπιακοί Αγώνες, όχι μόνο δεν καταργούν τους πολέμους για 15 - 20 μέρες, όσο διαρκούν, αλλά όλοι εκείνοι, που ηγούνται της οργάνωσης των Ολυμπιακών Αγώνων, συμμετέχουν στις πολιτικές αποφάσεις πολεμικών και στρατιωτικών επιχειρήσεων. Είναι, δηλαδή, μέσα στο ίδιο κόλπο, να το πω έτσι.

Δεύτερον, σχετικά με την ανταλλαγή πληροφοριών και τη χρήση και αξιοποίηση αθλητικών εγκαταστάσεων, όντως η Κυβέρνηση έχει να προσφέρει πολλά από ιδέες και στην πράξη η ίδια υποστελεχώνει και υποχρηματοδοτεί τις αθλητικές εγκαταστάσεις. Πολλά τα παραδείγματα, αμέτρητα τα παραδείγματα. Να πιάσουμε από τον Άγιο Κοσμά, το ΟΑΚΑ, στην Κρήτη, που ξέρει και ο κ. Υφυπουργός, τα στάδια, ούτε ταρτάν δεν έχει το στάδιο Ελευθερίας, όπως το λέω, φτιάξατε ένα ταρτάν της πλάκας και καταστράφηκε μέσα σε λίγο χρονικό διάστημα, μεταφέροντας την ευθύνη στους γονείς και αθλούμενους στους δήμους και τις περιφέρειες και μάλιστα, χωρίς προσωπικό και χωρίς πόρους.

Δεν της διαφεύγει, όμως, να προσαρμόζει πλήρως τη συντήρηση και λειτουργία των αθλητικών εγκαταστάσεων στα επιχειρηματικά σχέδια, για τις ανάγκες του κεφαλαίου, που δίνει τη δυνατότητα να προχωρούν οι αθλητικές ανώνυμες εταιρείες σε παρεμβάσεις, που εξυπηρετούν τη δική τους επιχειρηματική λειτουργία, καθιερώνοντας την ανταποδοτική λειτουργία τους για το λαό και σε μια πορεία μπορεί να χάνουν το δικαίωμα στην πρόσβαση, μέσω των πολυετών παραχωρήσεων στις αθλητικές εταιρείες.

Κυβέρνηση, λοιπόν και κράτος στην υπηρεσία των ΠΑΕ, των ΚΑΕ και κάθε μεγαλοεπιχειρηματία χορηγού. Όλα αυτά, κατά την άποψή μας, υπηρετούν γενικότερες κατευθύνσεις απεμπλοκής του κεντρικού κράτους από την υποχρέωση να συντηρεί και να κατασκευάζει αθλητικές υποδομές.

Τρίτον, σε ποια βάση μπορεί να αντιμετωπιστεί το φαινόμενο της φαρμακοδιέγερσης, όταν η λογική του ντόπινγκ, όταν όλες οι κυβερνήσεις το συζητούν, σε ένα περιβάλλον άκρατης εμπορευματοποίησης του αθλητισμού, που στόχο έχει να κερδίζουν μετάλλια και δόξα οι αθλητές; Το πολυδιάστατο θέμα της φαρμακοδιέγερσης φυσικά δεν αφορά μόνο μια χώρα ή ένα άθλημα. Πρόκειται για μια βιομηχανία με τεράστια κέρδη, η οποία στηρίζεται και ανθεί, λόγω της απαράδεκτης και επιζήμιας φιλοσοφίας του νικητή, με κάθε μέσον, που έχει επιβληθεί στον αθλητισμό. Όπως έχουν δείξει αρκετά παραδείγματα, ο σημερινός εμπορευματοποιημένος αθλητισμός αποτελεί πεδίο δράσης τεράστιων εγχώριων και πολυεθνικών εταιρειών, πολλές εκ των οποίων δεν έχουν σχέση με το αθλητικό αντικείμενο, αλλά με ιδιαίτερα σημαντικές business.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Συντυχάκη, αφιερώσατε μισό λεπτό, για να μας πείτε ότι θα ψηφίσετε «παρών» επί του θέματος, όλο τον υπόλοιπο χρόνο ήσασταν εκτός θέματος. Παρακαλώ, ολοκληρώστε, δεν θα πάρετε παραπάνω χρόνο από τους άλλους ομιλητές.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Όχι και εκτός θέματος ! Ας μας κρίνουν αυτοί, που μας παρακολουθούν. Με διακόπτετε στα 15 λεπτά, στον χρόνο, δηλαδή, που έχω, και μου λέτε να σταματήσω, δηλαδή ούτε καν το στοιχείο της ανοχής. Σας παρακαλώ πολύ, να είστε ιδιαίτερα προσεκτικός, γιατί προεδρεύετε.

Υπάρχουν και άλλα ζητήματα, που αφορούν θέματα συνεργασίας, για τη φυσική αγωγή, για την εκπαίδευση, μέσω του αθλητισμού, για τα οποία, βέβαια, θα κάνουμε ιδιαίτερη αναφορά στην Ολομέλεια. Υπάρχουν τα ζητήματα, που αφορούν τα άτομα με ειδικές ανάγκες και η τραγική κατάσταση, που αφορά την πλειοψηφία των αθλητικών σωματείων ατόμων με αναπηρία, όπως επίσης και τα ζητήματα της αθλητιατρικής.

Κατά συνέπεια, εμείς, ως Κ.Κ.Ε., βλέπουμε τον αθλητισμό, ως δικαίωμα για όλους και όχι για τους λίγους. Μπορεί και πρέπει να γίνει γέφυρα φιλίας, ανάμεσα στους λαούς όλης της γης. Το σύνθημα, λοιπόν, «Ο αθλητισμός, όπως και ο πολιτισμός, δεν είναι πολυτέλεια μόνο για τους λίγους, αλλά δικαίωμα για τους πολλούς», συμπυκνώνει μέσα σε αυτήν την πράξη την αντίληψή μας, την πρόταση του Κ.Κ.Ε. για τη φυσική αγωγή και τον αθλητισμό, αλλά και την αντιπαράθεσή της, με το σημερινό σύστημα, μακριά από χορηγούς και διαφημιστικά πακέτα.

Υποθέτω, κύριε Πρόεδρε, δεν διασάλευσα τη διαδικασία της Επιτροπής. Ευχαριστώ πολύ, παρότι δεν μου δώσατε παραπάνω χρόνο.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η κυρία Ασημακοπούλου.

**ΣΟΦΙΑ – ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Σας ευχαριστώ, κύριε Πρόεδρε. Κατ’ αρχάς, θα ήθελα να εκφράσω τα θερμά μου συλλυπητήρια για τον αποτρόπαιο και άδικο χαμό του Άλκη, από τη Θεσσαλονίκη, εύχομαι να είναι το τελευταίο θύμα.

Ξεκινώντας με το Μνημόνιο Κατανόησης στον τομέα του αθλητισμού, μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Νεολαίας και Αθλητισμού της Δημοκρατίας του Αζερμπαϊτζάν, πρόκειται καταρχάς για ένα μνημόνιο, το οποίο είχε έρθει και το 2020 προς συζήτηση στις Επιτροπές και έχει αποσυρθεί.

Προτού ξεκινήσουμε να αναφερόμαστε επί του Μνημονίου, θα θέλαμε να αναφερθούμε στο εξής. Η Τουρκία και το Αζερμπαϊτζάν συνδέονται, με ισχυρούς εθνοτικούς, πολιτιστικούς και ιστορικούς δεσμούς και αναφέρονται στη μεταξύ τους σχέση, ως σχέση μεταξύ δύο κρατών, ενός έθνους. Οι συνολικές επενδύσεις στο Αζερμπαϊτζάν, στην Τουρκία, για την περίοδο 2002-2019 είναι ύψους 19,5 δις δολαρίων, ενώ οι τουρκικές στο Αζερμπαϊτζάν, για την ίδια περίοδο, άγγιξαν τα 11 δις δολάρια.

Η κρατική εταιρεία πετρελαίου του Αζερμπαϊτζάν είναι ο μεγαλύτερος ξένος επενδυτής στην Τουρκία. Η Τουρκία είναι ο κύριος εταίρος στο Αζερμπαϊτζάν και στον τομέα της στρατιωτικής συνεργασίας. Ο Πρόεδρος του Αζερμπαϊτζάν, Ιλχάμ Αλίγιεφ και ο Πρόεδρος της Τουρκίας, Ρετζέπ Ταγίπ Ερντογάν, στις 15 Ιουνίου του 2021, στο πλαίσιο της επίσημης διήμερης επίσκεψης του Τούρκου ηγέτη, στην πόλη Σούσα, υπέγραψαν κοινή δήλωση για τις συμμαχικές σχέσεις, που ορίζει έναν οδικό χάρτη, για τις διμερείς σχέσεις. Επιπλέον, ο Πρόεδρος του Αζερμπαϊτζάν δήλωσε, τότε, ότι «δεν είναι μυστικό ότι η Τουρκία δεν είναι ο μόνος φίλος και εταίρος μας, αλλά μία αδελφική χώρα για μας. Υποστηρίζουμε και θα συνεχίσουμε να υποστηρίζουμε την Τουρκία, χωρίς κανένα δισταγμό σε όλες τις υποθέσεις. Έχουμε την υποστήριξη σε όλα τα ζητήματα από τους Τούρκους αδελφούς μας και τους υποστηρίζουμε και εμείς σε όλα τα ζητήματα, συμπεριλαμβανομένων των ερευνών τους στην Ανατολική Μεσόγειο».

Τι μας ζητάτε, λοιπόν, μετά από όλα αυτά; Να υποστηρίξουμε ένα τέτοιο μνημόνιο; Συνεργασία με τους, κατά δήλωση, αδελφούς των Τούρκων δεν μπορούμε να υποστηρίξουμε, σε καμία περίπτωση, ακόμα και σε επίπεδο μνημονίου κατανόησης στον τομέα του αθλητισμού.

Λέει, το άρθρο 1, ότι οι συμβαλλόμενοι θα ενισχύσουν τη συνεργασία τους, υπογραμμίζοντας την αξία των Ολυμπιακών Αγώνων. Φυσικά, η προώθηση του ολυμπιακού ιδεώδους είναι δεδομένη, αλλά εδώ έχουμε να κάνουμε με συμφωνία δήθεν φιλίας και αλληλεγγύης με τον εχθρό, που είναι απόλυτα ταυτισμένος, με τον άλλον εχθρό, την Τουρκία, και αυτό μας βρίσκει ξεκάθαρα αντίθετους.

Τα ίδια ισχύουν και για το επόμενο άρθρο, το άρθρο 2, που κάνει λόγο για την Ολυμπιακή Εκεχειρία. Εκεχειρία για εκείνους, που στηρίζουν απόλυτα τις επεκτατικές βλέψεις του Ερντογάν; Μάλλον, θα λέγαμε, ότι είναι μια παντελώς άγνωστη προς αυτούς λέξη και έννοια.

Στο άρθρο 3, για τους τομείς συνεργασίας, είναι ξεκάθαρο πως η χώρα μας έχει πιο πολλά να δώσει από το να πάρει από το Αζερμπαϊτζάν, το οποίο δεν έχει και κάτι αξιόλογο αθλητικά να παρουσιάσει.

Στο άρθρο 4, λέτε, ότι οι ανταλλαγές μεταξύ των Αθλητικών Ομοσπονδιών και των αρμόδιων κυβερνητικών οργάνων των δύο χωρών θα γίνονται, σύμφωνα με τους ακόλουθους οικονομικούς όρους, όπου μεταξύ άλλων η φιλοξενούσα χώρα θα καλύψει πλήρως τη διαμονή και τη μεταφορά εντός της χώρας της αποστολής της επισκέπτριας χώρας και θα προσφέρει πλήρη ιατρική κάλυψη υψηλού επιπέδου, σε περίπτωση επείγουσας ανάγκης και λοιπά. Δηλαδή, σαν να μην έφταναν όλα τα παραπάνω, που προαναφέραμε, θα πρέπει να πληρώνει ο φορολογούμενος Έλληνας και τα ταξίδια ολόκληρων κουστοδιών.

Στο άρθρο 5, βλέπουμε κυρίως κάποιες θεωρητικές επικλήσεις για την εκτίμηση της συνεργασίας στον αθλητισμό. Τα προβλεπόμενα είναι εντελώς γενικόλογα και ασαφή, καθώς η διατύπωση για συνεργασία στον αθλητισμό δεν έχει κάποιο κοινό σημείο αναφοράς.

Το άρθρο 6 κάνει λόγο για τροποποίηση με την αμοιβαία γραπτή συναίνεση των συμβαλλομένων. Πρόκειται για κλασική ρύθμιση σε διεθνείς συμβάσεις και μνημόνια, με την οποία, όμως, διαφωνούμε, καθώς διαφωνούμε με το σύνολο του υπό κύρωση μνημονίου.

Το ίδιο ισχύει και για το επόμενο άρθρο, το άρθρο 7, το οποίο αναφέρεται στην ισχύ του μνημονίου. Δεν μπορούμε να στηρίξουμε οποιαδήποτε συμφωνία, σε κανένα επίπεδο, με το Αζερμπαϊτζάν, μία χώρα, που είναι ένα έθνος, δύο κράτη με την Τουρκία. Δεν υπάρχει λόγος η χώρα μας να αναπτύσσει δεσμούς με μία χώρα, η οποία διάκειται δυσμενώς προς εμάς και ανοιχτά και απρόκλητα στηρίζει την Τουρκία.

Τώρα, ως προς την κύρωση του μνημονίου συνεργασίας στον τομέα του αθλητισμού, μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κινεζικής Ομοσπονδίας Ατόμων με Αναπηρίες της Λαϊκής Δημοκρατίας της Κίνας, βλέπουμε, ότι υπεγράφη στην Αθήνα, στις 11 Νοεμβρίου του 2019. Ο αθλητισμός είναι η δραστηριότητα εκείνη της οποίας τα οφέλη ήταν παραδεκτά ήδη από την αρχαία Ελλάδα, περιοχή, στην οποία αναπτύχθηκε και μεγαλούργησε στην ιδεατή και αυθεντική μορφή του. Τα Άτομα με Αναπηρία έχουν τα ίδια δικαιώματα με οποιονδήποτε άλλο στην αξιοπρέπεια, την ανεξαρτησία και την πλήρη κοινωνική συμμετοχή. Η ποιότητα ζωής των Ατόμων με Αναπηρία και η συμμετοχή τους σε αθλήματα διαδραματίζει ένα σημαντικό κομμάτι, για την εξέλιξη της ζωής τους, αφού στοχεύει στη βελτίωση της εικόνας του εαυτού τους.

Στο άρθρο 1 της δεύτερης υπό κύρωση συμφωνίας, όπου προβλέπονται οι στόχοι, που επιδιώκονται, προφανώς και μας βρίσκει σύμφωνους το γεγονός ότι προωθείται η ευρύτερη συνεργασία, μεταξύ των αθλητών με αναπηρίες των δύο κρατών. Εκείνο, όμως, που θα θέλαμε να διευκρινιστεί, γιατί είναι αόριστο από το μνημόνιο, που έχουμε στα χέρια μας, είναι το ποια ακριβώς θα είναι η δαπάνη, που θα προκληθεί στον κρατικό Προϋπολογισμό, από τη δυνατότητα αμοιβαίων ανταλλαγών των μερών, όπως προβλέπεται.

Στο άρθρο 2, αναλύονται οι αρμοδιότητες των εκπροσώπων των μερών, ως προς την ανταλλαγή απόψεων διμερώς και σε διεθνείς αθλητικές υποθέσεις κοινού ενδιαφέροντος για Άτομα με Αναπηρία. Καταρχάς, ποιοι θα είναι οι εκπρόσωποι εκ μέρους της Ελλάδας; Με ποια κριτήρια θα επιλέγονται; Θα αμείβονται και πώς; Δεν θα ήταν πιο σωστό, για λόγους διαφάνειας, να διευκρινιστούν από αυτό το στάδιο αυτά τα ερωτηματικά, αλλά και να γίνουν περισσότερο σαφείς οι αρμοδιότητές τους;

Στο άρθρο 3, από τη μία, βλέπουμε τη δέσμευση των αθλητικών οργανώσεων των μερών για την ενθάρρυνση της συνεργασίας, σε διεθνείς αθλητικές υποθέσεις, για τα Άτομα με Αναπηρία και από την άλλη, την ανάληψη από μέρους τους κοινών πρωτοβουλιών μεταξύ διεθνών Αθλητικών Ομοσπονδιών, προς ενίσχυση της διαφάνειας και της χρηστής διακυβέρνησης στον αθλητισμό. Γιατί δε μας ξεκαθαρίζετε, όμως, τι θα περιλαμβάνει ακριβώς η συνεργασία μεταξύ των μερών, σε διεθνείς αθλητικές υποθέσεις; Και, ταυτόχρονα, με ποιους τρόπους θα ενισχυθεί η διαφάνεια και η χρηστή διακυβέρνηση στον αθλητισμό για Άτομα με Αναπηρία από τις διεθνείς Αθλητικές Ομοσπονδίες; Είναι πολύ γενικόλογα διατυπωμένο και δεν μπορούμε να βγάλουμε ασφαλή συμπεράσματα.

Με το άρθρο 4, τα μέρη δεσμεύονται για την ενθάρρυνση της συμμετοχής αθλητών με αναπηρία σε διεθνείς αθλητικές διοργανώσεις και για την ανταλλαγή εμπειριών, τεχνογνωσίας και συνεργασίας στον τομέα του αθλητισμού. Ο αθλητισμός είναι αναπόσπαστο κομμάτι όλων μας. Συμβάλλει στη σωματική και πνευματική καλλιέργεια, καθώς η ενασχόληση με αυτόν βοηθάει, αποτελεσματικά και αποδεδειγμένα, στη βελτίωση της ποιοτικής ζωής του καθενός. Τα οφέλη του είναι πραγματικά αμέτρητα. Γι’ αυτό δεν πρέπει, σε καμία περίπτωση, να αποτελεί εξαίρεση ο αθλητισμός για τα ΑμεΑ και ενθάρρυνσή τους, για να ασχοληθούν με αυτόν είναι σαφέστατα καθοριστική. Τα Άτομα με Αναπηρία και οι οικογένειές τους θα πρέπει να είναι σε θέση να συμμετέχουν επί ίσοις όροις, σε σχέση με όλα τα άλλα άτομα, σε όλες τις πτυχές της κοινωνικής και της οικονομικής ζωής. Πρέπει να μπορούν να έχουν πλήρη πρόσβαση σε πολιτιστικές, ψυχαγωγικές και αθλητικές δραστηριότητες.

Στο άρθρο 5, προβλέπεται συνεργασία των μερών, μεταξύ ειδικών στους τομείς των ανταγωνιστικών αθλημάτων της αθλητικής επιστήμης και της ιατρικής για αθλητές με αναπηρία. Πρέπει και εδώ να διευκρινιστεί η δαπάνη, που θα προκληθεί στον κρατικό Προϋπολογισμό.

Το άρθρο 6 κάνει λόγο για την ενδυνάμωση της συνεργασίας, μεταξύ των δύο μερών για την καταπολέμηση του ντόπινγκ, του στησίματος αγώνων και των παράνομων στοιχημάτων στον τομέα του αθλητισμού για τα Άτομα με Αναπηρία. Χρειάζονται ουσιαστικά και αποτελεσματικά μέτρα, για την αποφυγή οποιασδήποτε αντιαθλητικής συμπεριφοράς και γενικά και ειδικά, όταν μιλάμε για τον αθλητισμό για τα Άτομα με Αναπηρία. Η λήψη απαγορευμένων ουσιών και η χρήση μεθόδων ντόπινγκ έρχεται σε πλήρη αντίθεση με τους κανόνες ηθικής, τόσο του αθλητισμού, όσο και της ιατρικής. Γι’ αυτό πιστεύουμε, ότι πρέπει να τιμωρούνται, με συνέπεια, παραδειγματικά και με ιδιαίτερη αυστηρότητα, οι πρακτικές χρήσης απαγορευμένων ουσιών και γενικά η οποιαδήποτε παράνομη πράξη, που σχετίζεται με τον αθλητισμό. Η εμπορευματοποίηση του αθλητισμού, επίσης, έχει επιφέρει σημαντικές αλλοιώσεις στο πνεύμα του. Το έχουμε ξανά τονίσει και στο παρελθόν. Το στοιχείο, που πρέπει να διαπνέει τον αθλητισμό, αλλά και τους αθλητικούς φορείς της Επιτροπής και τα λοιπά, είναι η αξιοπιστία και το ορθό αθλητικό πνεύμα. Η διαφάνεια και η προσπάθεια παρεμπόδισης κάθε άνομης δραστηριότητας είναι κεφαλαιώδους σημασίας, γι’ αυτό είναι αναγκαίος και ο αυστηρός έλεγχος.

Στο άρθρο 7, περιγράφεται η δέσμευση των μερών για διαφύλαξη του πνεύματος και των ιδανικών των Παραολυμπιακών Αγώνων και η συνεργασία τους, μέσω των θεσμών του συστήματος των Ηνωμένων Εθνών για την εδραίωση της εφαρμογής της Ολυμπιακής Εκεχειρίας, κατά την περίοδο των Παραολυμπιακών Αγώνων. Οι Παραολυμπιακοί Αγώνες έχουν μεγάλη αξία παραδειγματισμού, προβάλλουν τα ιδεώδη του αθλητισμού και συνεισφέρουν στη μεταβολή της κοινωνικής αντιμετώπισης της αναπηρίας. Παρά το γεγονός ότι οι σύγχρονοι αγώνες δεν αποτελούν γεγονός ικανό να τερματίσει πολέμους και να οδηγήσει σε έστω προσωρινή εκεχειρία τους εκάστοτε συγκρουόμενους λαούς, παρόλα αυτά, αποτελούν μια πολύ σημαντική υπόμνηση όλων εκείνων των αξιών και των ιδεών, που χαρακτήρισαν τους Ολυμπιακούς Αγώνες, κατά την αρχαιότητα.

Ως προς την τροποποίηση του παρόντος, με αμοιβαία γραπτή συγκατάθεση των μερών του άρθρου 8, δεν υπάρχει κάποια ιδιαίτερη παρατήρηση.

Ομοίως και για το άρθρο 9, το οποίο θα καθορίζει το χρόνο έναρξης, τη διάρκεια ισχύος για 4 έτη, την ανανέωση για ακόμη 4 έτη, καθώς και τη δυνατότητα και τους όρους λύσης, 6 μήνες πριν τη λήξη του υπό κύρωση μνημονίου. Η ενθάρρυνση της συνεργασίας στους τομείς των ανταγωνιστικών αθλημάτων, της αθλητικής επιστήμης και της ιατρικής για τους συγκεκριμένους αθλητές, καθώς και η προώθηση της αξίας του πνεύματος και των ιδανικών των Παραολυμπιακών Αγώνων είναι μεγίστης σημασίας.

Τα άτομα με αναπηρίες, όμως, είναι και πρέπει να αντιμετωπίζονται, ως πρωταθλητές της ζωής και όχι ως προεκλογικά θηράματα ή ως πολίτες δεύτερης κατηγορίας. Θα πρέπει να θεωρείται αυτονόητο ότι οι αθλητές με αναπηρίες θα αντιμετωπίζονται ισότιμα και με κάθε άλλον αθλητή, χωρίς καμία απολύτως εξαίρεση. Όλοι έχουν δικαίωμα στον αθλητισμό, που αποτελεί, αν μη τι άλλο, ένα σπουδαίο κοινωνικό αγαθό, αλλά, δυστυχώς, σε αυτό το κομμάτι, είμαστε ακόμη πολύ πίσω. Αυτό φαίνεται και από τη γενικότερη συμπεριφορά, όπως π.χ. από τον τρόπο, που παρκάρει κάποιος πάνω σε μια ράμπα για αμαξίδια ή όπως τα γήπεδα ή και οι άλλοι χώροι εστίασης δεν είναι προσβάσιμα για κάποιον με αναπηρία.

Η προσβασιμότητα σε κάποιον χώρο για τους ανθρώπους με αναπηρία είναι κάτι πάρα πολύ σημαντικό για την καθημερινή τους ζωή. Όταν ένας τυφλός ή ένας άνθρωπος με αμαξίδιο δε μπορεί να προσεγγίσει το χώρο, στον οποίο θέλει να πάει, αυτομάτως, μένει έξω από πολλά καθημερινά και αυτονόητα για τους υπόλοιπους πράγματα. Το λέμε και το ξαναλέμε, αλλά αποτελέσματα δε βλέπουμε ούτε σοβαρές ενέργειες σε αυτούς τους ανθρώπους.

Οι σχέσεις μεταξύ Ελλάδος και Κίνας εδράζονται στον αμοιβαίο σεβασμό, που υφίσταται μεταξύ 2 παλαιών και σημαντικών πολιτισμών, που αντιπροσωπεύουν οι 2 χώρες. Εμείς, στην Ελληνική Λύση, πιστεύουμε ότι ο αθλητισμός αποτελεί τη βάση της πλειονότητας των κοινωνικών επιδράσεων και ότι η δύναμή του είναι πραγματικά μεγάλη και ιδιαίτερα η αμεσότερη ένταξη των ανθρώπων με αναπηρία, στο χώρο του αθλητισμού είναι ταυτόχρονα ένα δώρο κι ένα μάθημα για εκείνους, ένα μάθημα προσπάθειας, αγώνα, επιμονής διεκδίκησης και ένα δώρο, που αξίζει, να τους παρέχεται με γενναιοδωρία από την Πολιτεία και από τους αρμόδιους φορείς. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε, κυρία Ασημακοπούλου.

Το λόγο έχει η Ειδική Αγορήτρια του ΜέΡΑ25, η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Κύριοι συνάδελφοι, κύριε Πρόεδρε, κύριε Υπουργέ, όπως ξέρετε, έχω υπηρετήσει τον Αθλητισμό, από όλα σχεδόν τα επίπεδα και σαν αθλήτρια του ιστορικού Γυμναστικού Συλλόγου Τρικάλων και σαν αθλήτρια της Εθνικής Ομάδας, σε παγκόσμιο επίπεδο και σαν εκπαιδευτικός στη Μέση Εκπαίδευση, αλλά και στον Ιδιωτικό Τομέα.

Το πρώτο πράγμα, που μου έμαθε ο Αθλητισμός και που διδάχτηκα από τον αθλητισμό και που δίδαξα και σαν εκπαιδευτικός, ήταν ότι η βία δεν έχει θέση στον αθλητισμό και όπως είπε και ο κ. Υπουργός, καταρχάς, ο Αθλητισμός είναι χαρά, είναι συμμετοχή, είναι ζωή και, εν τέλει, ενώνει και δεν χωρίζει και, κυρίως, προάγει αξίες και ιδανικά, τα οποία είναι τόσο επίκαιρα, στη δύσκολη σημερινή εποχή σημερινή εποχή της κατάρρευσης όλων των αξιών.

Έχουμε, λοιπόν, κύριε Υπουργέ, την υποχρέωση, όλοι εμείς εκτός από τα ειλικρινή μας συλλυπητήρια, τα οποία θα έλεγα ότι δεν αρκούν, να δουλέψουμε προς αυτή την κατεύθυνση της εκπαίδευσης των νέων μας, ούτως ώστε να εξαλείψουμε όλα αυτά τα φαινόμενα από το χώρο του αθλητισμού και όχι μόνο.

Τώρα, όσον αφορά στα θέματα της σημερινής συνεδρίασης, κύριε Πρόεδρε, που αφορούν στις δύο κυρώσεις των μνημονίων της συνεργασίας στον τομέα του Αθλητισμού με τη Δημοκρατία του Αζερμπαϊτζάν και με τη Λαϊκή Δημοκρατία της Κίνας, επειδή εμείς, σαν ΜέΡΑ25, πιστεύουμε ότι η συνεργασία στους τομείς του Πολιτισμού και του Αθλητισμού προάγουν την αμοιβαία κατανόηση και τη φιλία μεταξύ των λαών και των χωρών, ψηφίζουμε «υπέρ». Σας ευχαριστώ πολύ.

Στο σημείο αυτό έγινε η β’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κοντογεώργος Κωνσταντίνος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Ιωάννης Γκιόκας, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε, κυρία Σακοράφα.

Θα περάσουμε στους ομιλητές, κλείνοντας τον κύκλο των Εισηγητών και των Ειδικών Αγορητών. Έχει ζητήσει το λόγο η κυρία Αδάμου, ανεξάρτητη βουλευτής.

Κύρια Αδάμου, έχετε το λόγο.

**ΚΩΝΣΤΑΝΤΙΝΑ ΑΔΑΜΟΥ:** Ευχαριστώ, κύριε Πρόεδρε.

Πριν τοποθετηθώ για το περιεχόμενο των δύο μνημονίων κατανόησης και συνεργασίας της χώρας μας με το Αζερμπαϊτζάν και την Κίνα, αντίστοιχα, δε μπορώ να μην κάνω μία αναφορά στο χθεσινό αποτρόπαιο έγκλημα, που συνέβη, στην πόλη μου, στη Θεσσαλονίκη. Χτες ένα παιδί, ο 19χρονος Άλκης, δολοφονήθηκε από εγκληματική επίθεση, που δέχτηκε από ομάδα ατόμων συμμορίας, μπροστά από το σπίτι του και ήταν το αποτέλεσμα του μίσους, το οποίο πήρε τη μορφή οπαδικής βίας.

Δεν ήταν, όμως, οπαδική η βία, όπως με βεβαιότητα δηλώνουν οι φίλοι του, που νοσηλεύονται στο νοσοκομείο και στους οποίους εύχομαι καλή και γρήγορη ανάρρωση. Στην οικογένειά του Άλκη τα θερμά μου συλλυπητήρια.

Ως Επιτροπή, θεωρώ πως είναι επιτακτική ανάγκη να πραγματοποιήσουμε έναν κύκλο συνεδριάσεων, με θέμα τη ρητορική μίσους και να σχεδιάσουμε τη στρατηγική, που πρέπει να εφαρμόσουμε, ως Πολιτεία, για να καταπολεμήσουμε αυτό το κοινωνικό φαινόμενο, που έχει ως αποτέλεσμα η βία ή και τη δολοφονία ακόμη. Η εκπαίδευση αποτελεί ακρογωνιαίο λίθο, στην προσπάθεια καταπολέμησης της ρητορικής μίσους, που είναι η απαρχή όλων αυτών των δράσεων.

Έτσι, λοιπόν, και εγώ, ως εκπαιδευτικός Μέσης Εκπαίδευσης, γνωρίζω την ανάγκη. Θα πρέπει να στρέψουμε πραγματικά την προσοχή μας στην εκπαίδευση. Ως Πολιτεία, οφείλουμε να προβούμε σε πλήρη και σωστή ενημέρωση των μαθητών στην προ εφηβεία, αλλά και κατά τη διάρκεια της εφηβείας και να τονίσουμε τον κίνδυνο εμπλοκής τους με τέτοιου είδους παρακρατικά μορφώματα, με τέτοιου είδους συμμορίες. Θα πρέπει, λοιπόν, να αναπτυχθεί περισσότερο η ιδέα της εκγύμνασης, ως απόρροια της αγάπης για τον αθλητισμό και να πάψουμε, να συνδέουμε, άρρηκτα και στενά, την έννοια του Αθλητισμού με τον οπαδισμό και τη βία. Γίνεται κατανοητό ότι οι έφηβοι επιθυμούν να εκτονωθούν στα γήπεδα, αλλά πλέον είναι επιτακτική η ανάγκη να υπάρξει ορθή καθοδήγηση, μέσω της ορθής γνώσης των πραγμάτων από τις σχολικές αίθουσες.

Εμείς, ως Επιτροπή Μορφωτικών Υποθέσεων, αλλά και εσείς, ως Υπουργείο Παιδείας και Αθλητισμού, θα πρέπει να εντάξουμε, να εντάξετε, δηλαδή, στο σχολικό πρόγραμμα κάποιο μάθημα, που να αναφέρει αναλυτικά και να ενημερώνει πως έχουν τα πράγματα στα γήπεδα και να απομονώνει την έννοια του οπαδισμού από την αγάπη για ένα άθλημα. Είναι άλλο, δηλαδή, το να αγαπάω να παίζω ποδόσφαιρο, το να είμαι φίλαθλος και να παρακολουθώ ποδόσφαιρο, από το να πηγαίνω σε γήπεδα και να εκτονώνομαι. Εννοείται πως όταν γίνεται, ως ένα βαθμό, δεν είναι κάτι κακό, αλλά οι νέοι θα πρέπει να φεύγουν μακριά από ομάδες – συμμορίες, που τους βαυκαλίζουν για τη δύναμή τους. Έτσι ώστε ο άτυχος Άλκης, ο οποίος όταν ερωτήθηκε, απλώς, δήλωσε την ομάδα του - δήλωσε ότι είναι ΑΡΗΣ - να είναι το τελευταίο θύμα αυτών των παρακρατικών οργανώσεων, που δρουν και κυκλοφορούν, ανάμεσά μας.

Πάμε, τώρα, στην Κύρωση των δύο Μνημονίων μεταξύ Ελλάδας και του Αζερμπαϊτζάν το ένα και Ελλάδας και Δημοκρατίας της Κίνας το άλλο. Όσον αφορά τα Μνημόνια, ξεκινώντας από την κύρωση του Μνημονίου κατανόησης του τομέα του αθλητισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υφυπουργείου Νεολαίας και Αθλητισμού της Δημοκρατίας του Αζερμπαϊτζάν, δεν έχω να σημειώσω πολλά, εννοείται πως συμφωνώ με το Μνημόνιο, καθώς η αξία των Ολυμπιακών Αγώνων είναι η ανάγκη να μένουν ζωντανοί και να περνούν από γενιά σε γενιά. Βλέπουμε πως οι τομές, που περιγράφονται, στο Μνημόνιο υπερκαλύπτουν, θα λέγαμε, σχεδόν όλα τα θέματα. Θα ήθελα, όμως, λίγο να μείνω στον τομέα στήριξης των γυναικών, στη συμμετοχή τους στον αθλητισμό και στον πρωταθλητισμό. Μιλώντας, λοιπόν, για τη στήριξη γυναικών, θα πρέπει και τα δύο κράτη να κινηθούμε προς την εξάλειψη της σκληρής πατριαρχίας, ώστε να μιλάμε για μία είδους ισότητα στον αθλητισμό.

Ο υγιής ανταγωνισμός, βέβαια, η αλληλεγγύη, η φιλία μεταξύ των λαών και η Ολυμπιακή Εκεχειρία πρέπει να καθιερωθούν στη συνείδηση των λαών και αυτό πράττουμε, με αυτά τα Μνημόνια. Μιλώντας, όμως, για εκεχειρία, θα πρέπει να επιστήσουμε την προσοχή μας σε συγκρούσεις του Ναγκόρνο-Καραμπάχ και τις εχθροπραξίες, με τη συμβολή και της Τουρκίας. Η συγκεκριμένη σύγκρουση ήταν και η αφορμή, που εγώ προσωπικά υπέβαλα την παραίτησή μου από την κοινοβουλευτική ομάδα φιλίας μεταξύ Ελλάδας και Αζερμπαϊτζάν, ως ένδειξη διαμαρτυρίας, για τα εν λόγω γεγονότα.

Τώρα, όσον αφορά στην Κύρωση του Μνημονίου συνεργασίας στον τομέα του αθλητισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κινεζικής Ομοσπονδίας Ατόμων με Αναπηρίες της Λαϊκής Δημοκρατίας της Κίνας, οφείλουμε να πούμε ότι είναι προς τη σωστή κατεύθυνση, διότι η κοινότητα των ατόμων με αναπηρία αντιμετωπίζει, μέχρι και σήμερα, μία μεγάλη σειρά ζητημάτων και δυσκολιών, που οφείλουμε, ως πολιτεία, να αντιμετωπίσουμε, έτσι ώστε όλα αυτά τα προβλήματα, τα προβλήματα των ατόμων με αναπηρία είναι προβλήματα όλων μας, όλης της κοινωνίας. Θα πρέπει, ως πολιτεία, να τα αντιμετωπίσουμε. Γι’ αυτόν το λόγο, είναι υποχρέωση όλων όσων βρισκόμαστε σε μία θέση ευθύνης να δώσουμε τα κατάλληλα εφόδια και τις ευκαιρίες στα άτομα με αναπηρία, που αθλούνται.

Το εν λόγω Μνημόνιο είναι το δεύτερο, σε μικρό χρονικό διάστημα, το οποίο συνυπογράφουμε με τη Λαϊκή Δημοκρατία της Κίνας, μετά την υπογραφή της υλοποίησης του έργου μετάφρασης και έκδοσης έργων του λόγου κλασσικής και σύγχρονης βιβλιοπαραγωγής της Κίνας και της Ελλάδας. Παρόλο που βοηθούν στη σύσφιξη των σχέσεων, οφείλουμε να πούμε ότι και αυτό το Μνημόνιο, όπως και το προηγούμενο, σημείωσε μεγάλη καθυστέρηση, ώσπου να έρθουν στη Βουλή, για να γίνουν νόμος του κράτους.

Το σημερινό, λοιπόν, Μνημόνιο, που υπογράφηκε από τις δύο πλευρές, στις 11 Νοεμβρίου του 2019, ενώ το μνημόνιο του Αζερμπαϊτζάν, το 2016 και έρχεται σήμερα, τώρα στην Επιτροπή Μορφωτικών Υποθέσεων. Θα έπρεπε να είναι λίγο πιο γρήγορα τα αντανακλαστικά. Σε αυτό το μνημόνιο, λοιπόν, εντοπίζουμε ένα κοινό, όσον αφορά στον τρόπο καταμερισμό των δαπανών, σε αντίθεση με το Μνημόνιο με το Αζερμπαϊτζάν, όπου γίνεται ξεκάθαρα γραπτό. Κλείνοντας, θεωρώ πως αξίζει να γίνουν νόμοι του κράτους τα εν λόγω Μνημόνια, συμφωνώ μαζί τους, καθώς η συνεργασία των ανθρώπων και ειδικά η συνεργασία των λαών και η κοινή δημιουργία δύο μερών μπορούν να δώσουν πολύ καλύτερα αποτελέσματα από μια μονομερή προσπάθεια. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Συνάδελφοι, η βία είναι βία, δεν έχει θέση πουθενά, ούτε στο πανεπιστήμιο, ούτε στους χώρους εκπαίδευσης, ούτε στους χώρους πολιτισμού και αθλητισμού και, προφανώς, οι χώροι αθλητισμού δεν είναι χώροι εκτόνωσης. Είναι χώροι, όπου οι θεατές πάνε, για να ψυχαγωγηθούν και να απολαύσουν τον αθλητισμό.

Τον λόγο έχει ο κύριος Υπουργός.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ,κύριε Πρόεδρε. Κυρίες και κύριοι συνάδελφοι, πριν μπω στα θέματα μας, στην ημερήσια και κυρίως στις δύο κυρώσεις, δηλαδή, θα ήθελα να κάνω δύο μικρές αναφορές, δυο απαντήσεις σε όσα ακούστηκαν και τα οποία, φυσικά, είναι ανυπόστατα.

Πρώτα απ’ όλα, θα αναφερθώ στον εκπρόσωπο της Αξιωματικής Αντιπολιτεύσεως για τις πρωτοβουλίες, που πρέπει να πάρει η Κυβέρνηση, σε ό,τι αφορά τα θέματα της βίας. Κύριοι συνάδελφοι, αγνοείτε κάτι πολύ βασικό, αλλά εμείς το θυμόμαστε και σας το θυμίζω. Νόμος 4639/2019 – και αναφέρομαι στις διατάξεις για την οπαδική βία, για την ασφάλεια, για τις κάμερες και τα αποδεικτικά στοιχεία, στο νόμο 4809/2021, για το ιδιώνυμο και στις δύο πρωτοβουλίες, που πήραμε, όταν εσείς ήσασταν αρνητικοί και καταψηφίσατε, σας θυμίζω. Άρα, λοιπόν, αλλού η υποκρισία. Αυτήν την ώρα χρειάζεται σοβαρότητα, περισυλλογή και βεβαίως, συνεργασία, για την αντιμετώπιση ενός κοινωνικού προβλήματος.

Σε ό,τι αφορά το αθλητικό μητρώο, που αναφέρθηκε ο κ. Συντυχάκης, μάλλον αγνοεί την πραγματικότητα ή απέχει πολύ μακριά, δεδομένου ότι όλα πλέον τα 5.000 σωματεία, τα οποία έχουν εγγραφεί, έχουν ενισχυθεί. Βεβαίως, είναι θιασώτες αυτής της πραγματικής προσπάθειας νοικοκυρέματος του αθλητικού οικοδομήματος, βεβαίως, υπάρχουν και προβλήματα με σωματεία, τα οποία δυσκολεύονται, δεν το αγνοούμε και ίσα – ίσα, που ανοίγουμε ξανά, σε περίπου δύο εβδομάδες, από τώρα, το μητρώο για το 2022, έτσι ώστε να συμπληρωθούν τα όποια κενά και να εγγραφούν όσο δυνατόν περισσότερα. Βέβαια, τουλάχιστον, περίμενα μια μεγαλοψυχία. Να αναγνωρίσει ότι η σημερινή Κυβέρνηση είναι η πρώτη κυβέρνηση, που μετά από πολλά, πολλά χρόνια, ενισχύει, μέσα από το νέο τρόπο φορολόγησης των κερδών των παικτών των στοιχήματικών εταιρειών, απευθείας, τον ερασιτεχνικό αθλητισμό και όχι με οποιοδήποτε ποσό, αλλά με 31 εκατομμύρια ευρώ, εκ των οποίων τα 21 εκατομμύρια έχουν ήδη κατατεθεί, παραμονή πρωτοχρονιάς, στα 5.000, περίπου ερασιτεχνικά σωματεία και 10 εκατομμύρια κατατίθενται, τις επόμενες ημέρες, για τις Ομοσπονδίες, για να ενισχύσουν τα μέλη των εθνικών ομάδων, αλλά και για την Ελληνική Ολυμπιακή και Παράολυμπιακή Επιτροπή. Την ίδια στιγμή, στις αρχές του 2021, είχαν λάβει ως ενίσχυση οικονομική και με το Lockdown περί τα 13,5 εκατομμύρια ευρώ. Συνολικά, το 2021, θυμίζω «έπεσαν» στον αθλητισμό περίπου στα 100 εκατομμύρια ευρώ. Είναι η πρώτη φορά, που ελληνική κυβέρνηση ενισχύει, άμεσα, τόσο τις Ομοσπονδίες, τόσο τον επαγγελματικό αθλητισμό, όσο όμως και στοχευμένα τον ερασιτεχνικό αθλητισμό.

Άκουσα, με πολλή προσοχή να λέτε ότι όλα τα ενεργά σωματεία πρέπει να ενισχυθούν. Σαφέστατα, δεν διαφωνεί κανένας σε αυτό, αλλά το ποια είναι ενεργά και ποιος θα έχει το δικαίωμα και την υποχρέωση του ελέγχου, έτσι ώστε πραγματικά τα όποια χρήματα να καταλήγουν στα ενεργά σωματεία, την έχουν οι υπηρεσίες του Υπουργείου Αθλητισμού, σε συνεργασία με τις Διοικήσεις των Ομοσπονδιών. Και βέβαια, άκουσα επίσης από κάποιον άλλο συνάδελφο να λέει, για την ανάγκη αξιολόγησης των μέτρων, που έχουμε πάρει, μέχρι σήμερα, σχετικά με την αντιμετώπιση της βίας. Έχετε δίκιο θα πω εγώ, διότι, επαναλαμβάνω, αυτό είναι ένα κοινωνικό φαινόμενο, έχει ρίζες βαθιές, όχι μόνο στην Ελλάδα ή στη Θεσσαλονίκη, όπως σπεύδουν κάποιοι να πουν. Είναι συνολικό πρόβλημα, το οποίο απασχολεί και τη χώρα μας. Απασχολεί πολλές ευρωπαϊκές χώρες και εκτός Ευρώπης, είναι ένα πρόβλημα, για το οποίο κάνουμε κινήσεις και αναφέρεται και στην ολιστική μελέτη, την οποία υποτιμήσατε έτσι, την θεωρήσατε σαν κάτι δευτερεύον. Όχι, είναι βασικό.

Στην Ολιστική Μελέτη, που έχουμε λάβει από τη FIFA την UEFA, αναφέρονται και οι πρωτοβουλίες, τις οποίες έχουμε ήδη πάρει, ως Κυβέρνηση, για την αντιμετώπιση της βίας, για την αντιμετώπιση του ντόπινγκ, για την αντιμετώπιση των χειραγωγημένων αγώνων. Και για τα τρία αυτά μέτωπα, τους τρεις άξονες, όπου διεθνώς ο αθλητισμός πονά, εμείς έχουμε πάρει συγκεκριμένες πρωτοβουλίες και εδώ είμαστε να κάνουμε και διαρκώς βελτιωτικές κινήσεις, διότι είναι ένα ζωντανό σύστημα, που διεθνώς καλπάζει και που και εμείς, για πρώτη φορά, συντονισμένα και στα τρία αυτά επίπεδα, απαντούμε με πρωτοβουλίες κυβερνητικές, οι οποίες έχουν άμεσα αποτελέσματα και αυτά είναι ορατά.

Μια τελευταία λεπτομέρεια, για όσους δεν έχουν παρακολουθήσει το νομοθετικό έργο. Νόμος 4809 - και αναφέρομαι στη διάταξη, για το νέο πλαίσιο των Λεσχών Φιλάθλων και εκεί έχουν γίνει εξαιρετικά σημαντικά βήματα και η Ελληνική Αστυνομία, που έχει, φυσικά, τον εκτελεστικό ρόλο, έχει φέρει αποτελέσματα. Μάλιστα, σε προηγούμενο χρόνο, που μου είχε δοθεί δυνατότητα, μέσα από μια Επίκαιρη Ερώτηση, που είχε κατατεθεί από κάποιο συνάδελφο, είχα καταθέσει συγκεκριμένα στοιχεία, που πολλά από αυτά, βεβαίως, είχα ζητήσει και είχα πάρει από την Ελληνική Αστυνομία, διότι εκείνη έχει το μεγαλύτερο μέρος της ευθύνης. Σας θυμίζω ότι και το νόμο 4809, που αφορούσε τις λέσχες φιλάθλων και τη διάταξη η Αξιωματική Αντιπολίτευση, όπως και άλλα μικρότερα Κόμματα καταψήφισαν, χωρίς, όμως, να αντιπροτείνουν κάτι σημαντικότερο και σοβαρότερο.

Και μια λεπτομέρεια, επίσης ως απάντηση, στα όσα είπε ο κ. Συντυχάκης, σχετικά με τις αθλητικές μας εγκαταστάσεις. Αγνοεί την πραγματικότητα. Καταλαβαίνω έχει μείνει σε παλιές εκθέσεις, οι οποίες βλέπουν το φως της δημοσιότητας, στο Κομουνιστικό Κόμμα Ελλάδος, εδώ, όμως, σε ό,τι αφορά τις εγκαταστάσεις μας, οφείλω να σας πω ειδικά για το ΟΑΚΑ, ότι είναι κρίμα από τον Θεό, να μη βλέπει την πραγματικότητα.

Το Σάββατο, το πρωί, βγήκε στον αέρα ο διαγωνισμός, σχετικά με το συνολικό πλαίσιο αποκατάστασης των ζημιών και των προβλημάτων, που έχουν εμφανιστεί, πλέον, σε όλες τις κατασκευές των στεγάστρων Καλατράβα, το κεντρικό και των τεσσάρων μικρότερων. Και όλα αυτά είναι από το πρόγραμμα του Ταμείου Ανάκαμψης. Είναι ο πρώτος διαγωνισμός, κυρίες και κύριοι συνάδελφοι, που βγαίνει στον αέρα, από όλα τα projects, που έχουμε εντάξει, ως χώρα, στο Ταμείο Ανάκαμψης. Τουλάχιστον, αυτό οφείλατε να το αναγνωρίσετε. Δεν πειράζει, τουλάχιστον, το αναγνωρίζει η αθλητική οικογένεια της χώρας μας και αυτό μας αρκεί. Όπως, φυσικά και στις υπόλοιπες εγκαταστάσεις, για τον Άγιο Κοσμά, που αναφερθήκατε, που, βεβαίως, έχουμε απαντήσει σε επίκαιρη ερώτηση. Ευχαρίστως να απαντήσουμε εκ νέου, μη τρώμε τον χρόνο, όμως, από τη σημερινή συζήτηση. Ή και για το Ηράκλειο, ευχαρίστως να κάνουμε συζήτηση και γι΄ αυτό, εδώ είμαστε, και φυσικά οτιδήποτε στρεβλό διαπιστώσουμε, θα το παραδεχτούμε και θα τρέξουμε να το βελτιώσουμε.

Πάω τώρα, στο θέμα της σημερινής μας συζήτησης. Αναπόσπαστο κομμάτι της αθλητικής μας μεταρρύθμισης είναι η εξωστρέφεια του ελληνικού αθλητισμού στο διεθνές γίγνεσθαι. Συνεπείς στις δεσμεύσεις μας, κάνουμε πράξη το κυβερνητικό μας πρόγραμμα, εργαζόμαστε συστηματικά, για την επίτευξη ενός στρατηγικού μας στόχου. Ποιος είναι αυτός; Μα, η εξωστρέφεια. Η εξωστρέφεια εντάσσεται στις προτεραιότητες της Κυβέρνησης και, βέβαια και στον τομέα του αθλητισμού. Οι συνεργασίες με άλλες χώρες, πιστεύουμε βαθιά – άκουσα πολλές πολιτικές πτέρυγες να εκφράζονται το ίδιο θετικά – ότι ενισχύουν το κύρος του ελληνικού αθλητισμού, επικοινωνούν διεθνώς τις πρακτικές του και εισάγουν καινοτόμες μεθόδους, που εφαρμόζουν άλλα αθλητικά συστήματα.

Η εξωστρέφεια δεν είναι ζωτικής σημασίας μόνο για την ανάπτυξη εφαρμογών καλής διακυβέρνησης, αλλά και για την ενίσχυση του αθλητικού τουρισμού. Για το λόγο αυτόν, άλλωστε, στοχεύουμε στη διεκδίκηση διεθνών αθλητικών διοργανώσεων, πέρα από αυτές, που ήδη έχουμε δρομολογήσει, το επόμενο διάστημα. Θυμίζω, ενδεικτικά, τους Διεθνείς Αγώνες Άρσης Βαρών, μέσα στους επόμενους δύο μήνες, τον Ποδηλατικό Γύρο της Ελλάδας (μετά από 12 ολόκληρα χρόνια), στα μέσα του Απριλίου, 25 Απριλίου για την ακρίβεια, από την Κρήτη στην Ήπειρο, το Ράλι Ακρόπολης, τον Διεθνή Αγώνα Beach Handball, 3οι Παράκτιοι Μεσογειακοί Αγώνες και μια σειρά άλλων, επίσης σημαντικών, διοργανώσεων. Έτσι, ενισχύουμε στοχευμένα και τον αθλητικό τουρισμό, που είναι ένας από τους βασικούς στόχους, που έχουμε θέσει, ως Κυβέρνηση.

Σε μια περίοδο δοκιμασιών, σε μια περίοδο, που η πανδημία έχει επιφέρει σημαντικές επιπτώσεις, όχι μόνο σε υγειονομικό, αλλά και σε κοινωνικό και οικονομικό επίπεδο, σε μια περίοδο, που τα εθνικά μας θέματα απαιτούν συσπείρωση και ομοψυχία στο εσωτερικό, αλλά και διεθνείς συνεργασίες και συμμαχίες στο εξωτερικό, ο αθλητισμός μπορεί να αποτελέσει σημαντικό τομέα ενίσχυσης της θέσης της χώρας μας διεθνώς.

Στον τομέα του αθλητισμού, η εξωστρέφεια και κυρίως η προώθηση των Ολυμπιακών Αρχών και αξιών αποτελούν κοινό τόπο. Ο αθλητισμός φέρνει πιο κοντά τους λαούς ολόκληρου του κόσμου, καλλιεργεί πνεύμα ειρήνης και συνεργασίας μεταξύ των λαών και αποτελεί βασικό εργαλείο της εξωτερικής μας πολιτικής.

Την προηγούμενη περίοδο, κυρώσαμε, εδώ στη Βουλή, μια σειρά από Μνημόνια, τα οποία είχαν υπογραφεί, από προηγούμενες κυβερνήσεις. Κυρώσαμε Μνημόνια, που είχαν υπογραφεί πολλά χρόνια πριν και όντως, παρέμεναν στο συρτάρι. Δεν μείναμε στα λόγια, δεν καθυστερήσαμε, δεν μείναμε ούτε στις αγκυλώσεις ούτε σε προκαταλήψεις. Απεναντίας, προχωρήσαμε και φέραμε στη Βουλή και κυρώσαμε όλα αυτά τα Μνημόνια. Χτίζουμε, ξεκάθαρα το δηλώνουμε, ό,τι βρίσκουμε ωφέλιμο για τον αθλητισμό και το συμφέρον της χώρας μας. Εμείς δίνουμε συνέχεια και κυρίως, προστιθέμενη αξία στα Μνημόνια αυτά.

Επίσης, είχα δεσμευτεί, θυμίζω, ενώπιον σας, ότι θα επιταχύνουμε τις διαδικασίες, για να κυρώσουμε, σε μικρό χρονικό διάστημα, τα Μνημόνια, που υπογράφονται και το κάνουμε πράξη. Πλέον, φέρνουμε προς κύρωση Μνημόνια, που υπογράψαμε, στην τρέχουσα κυβερνητική θητεία και φυσικά, έχουμε αναπτύξει συνέργειες και συνεργασίες, σε πολλά επίπεδα, με πολλά κράτη. Έχουμε καλλιεργήσει δράσεις, παρά τις δυσκολίες της πανδημίας και έχουμε διεκδικήσει, με επιτυχία, μεγάλες διοργανώσεις, όπως αυτές που ανέφερα πριν.

Πάμε στο Μνημόνιο Κατανόησης Αθλητικής Συνεργασίας, μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Νεότητας και Αθλητισμού της Δημοκρατίας του Αζερμπαϊτζάν. Υπογράφηκε, στην Αθήνα, στις 20 Απριλίου 2016. Περιλαμβάνει, το ευρύτερο πλαίσιο, τα άρθρα 8 έως 12 της Συμφωνίας, μεταξύ της κυβέρνησης της Δημοκρατίας του Αζερμπαϊτζάν και της ελληνικής κυβέρνησης, για συνεργασία στους τομείς της εκπαίδευσης του πολιτισμού και της επιστήμης, η οποία υπεγράφη, στο Μπακού, στις 11 Απριλίου 1997. Και δεύτερον, το άρθρο 25 του προγράμματος συνεργασίας στους τομείς της επιστήμης, της εκπαίδευσης, του πολιτισμού, μεταξύ της κυβέρνησης του Αζερμπαϊτζάν και της Ελληνικής Δημοκρατίας, για τα έτη 2011 έως 2013, το οποίο υπεγράφη, στο Μπακού, στις 5 Απριλίου 2011. Στόχος είναι η προώθηση της συνεργασίας και της φιλίας μεταξύ των δύο χωρών, σε ό, τι αφορά στον αθλητικό τομέα, καθώς και η ενίσχυση των Αξιών των Ολυμπιακών Αγώνων, όπως η ευγενής άμιλλα, η αλληλεγγύη και, φυσικά, η φιλία των λαών.

Διατάξεις. Το υπό συζήτηση Μνημόνιο Συνεργασίας επιδιώκει κατ’ αρχήν, μέσα από το άρθρο 1, την ενίσχυση της συνεργασίας μεταξύ των δύο χωρών, υπογραμμίζοντας πάντα την αξία των Ολυμπιακών Αγώνων, ως μοναδικού παγκόσμιου γεγονότος πολιτισμού, αλλά και αθλητισμού, εδώ και χιλιετηρίδες, καλλιεργώντας τις αξίες της άμιλλας, της αλληλεγγύης, της φιλίας, εκφράζοντας την πρόθεσή τους να διατηρήσουν τους Ολυμπιακούς Αγώνες, ως ένα διεθνές αθλητικό γεγονός, καθαρής συνείδησης, όπως αναφέρεται χαρακτηριστικά.

Στο άρθρο 2, έχουμε την ενδυνάμωση του θεσμού των Ολυμπιακών Αγώνων, δουλεύοντας μαζί για τη διατύπωση και υποστήριξη των προτάσεων, που αφορούν στην Ολυμπιακή Εκεχειρία, την από κοινού προσπάθεια για την αναβίωσή της και την καθιέρωσή της στη συλλογική συνείδηση της ανθρωπότητας. Ακόμη, ενίσχυση της συνεργασίας εντός του συστήματος των Ηνωμένων Εθνών, με σκοπό να εδραιωθεί η αναγνώριση των Αξιών της Ολυμπιακής Εκεχειρίας και της παγκόσμιας εφαρμογής της και να καταστεί η Ολυμπιακή Εκεχειρία αποτελεσματικό εργαλείο για τον τερματισμό των παγκόσμιων συγκρούσεων.

Στο άρθρο 3, οι χώρες θα συνεργαστούν στους ακόλουθους τομείς: Πρώτον, για την ενίσχυση της ανταλλαγής ειδικών επιστημόνων, στελεχών του αθλητισμού, προπονητών και αθλητών, προωθώντας τη μεταφορά γνώσης διοργάνωσης μεγάλων αθλητικών διοργανώσεων. Δεύτερον, για τη συμμετοχή ειδικών του αθλητισμού και ειδικών επιστημόνων του αθλητισμού, σε σεμινάρια και συνέδρια. Τρίτον, για την ανταλλαγή συγκεκριμένων πληροφοριών, που αφορούν στην αθλητική τεχνολογία. Τέταρτον, για την ανταλλαγή απόψεων και εμπειρίας, που αφορούν τη χρήση και την αξιοποίηση αθλητικών εγκαταστάσεων. Πέμπτον, για την αθλητιατρική. Έκτον, για τη συνεργασία σε ό,τι αφορά τον αγώνα κατά της φαρμακοδιέγερσης στον αθλητισμό, ειδικά μέσα από το σύστημα του WADA κατά των στημένων παιχνιδιών και φυσικά, κατά του παράνομου στοιχήματος. Έβδομον, για τον αγώνα κατά της βίας, κυρίως στα στάδια. Όγδοο, για την εδραίωση και περαιτέρω βελτίωση της θέσης, που οι γυναίκες έχουν κερδίσει, μέχρι σήμερα, στον αθλητισμό. Ένατο, για την αξιοποίηση της τεχνογνωσίας από τους Ολυμπιακούς Αγώνες του 2004, στην Αθήνα. Στο πλαίσιο αυτό, η Κυβέρνηση της Ελληνικής Δημοκρατίας θα μεταφέρει τις σχετικές γνώσεις, ιδίως στους τομείς της πολιτικής προστασίας και ασφάλειας, για την προετοιμασία, τη διεξαγωγή και τις υποδομές των παγκόσμιων αθλητικών διοργανώσεων, όπως οι 1οι Πανευρωπαϊκοί Αγώνες, που έλαβαν χώρα, στο Μπακού, το 2015. Δέκατον, τη συνεργασία σε οποιοδήποτε άλλο τομέα του αθλητισμού, που θα συμφωνηθεί, μεταξύ των δύο χωρών, ιδιαίτερα όμως, στον τομέα του εθελοντισμού.

Στο άρθρο 4, έχουμε ανταλλαγές μεταξύ των Αθλητικών Ομοσπονδιών και των σχετικών με τον αθλητισμό κυβερνητικών φορέων.

Και πάμε στο Δεύτερο Μνημόνιο, το οποίο είναι Μνημόνιο Συνεργασίας, στον τομέα αθλητισμού, πάντοτε, μεταξύ του Υπουργείου Πολιτισμού και Αθλητισμού της χώρας μας και της Κινεζικής Ομοσπονδίας Ατόμων με Αναπηρίες της Λαϊκής Δημοκρατίας της Κίνας.

Συζητάμε και κυρώνουμε, σήμερα, ένα Δεύτερο Μνημόνιο, αυτό της Κίνας, ειδικότερα της Κινεζικής Ομοσπονδίας Ατόμων με Αναπηρία. Ένα Μνημόνιο, που υπογράψαμε, στις 11 Νοεμβρίου του 2019, εδώ, στην Αθήνα, παρουσία του Έλληνα Πρωθυπουργού Κυριάκου Μητσοτάκη και του Προέδρου της Λαϊκής Δημοκρατίας της Κίνας Xi Jinping,στο πλαίσιο της επίσημης επίσκεψής του, στην Ελλάδα, από τις 10 έως και τις 12 Νοεμβρίου του 2019. Kαι είμαι ιδιαίτερα χαρούμενος, που συζητάμε αυτό το Μνημόνιο, λίγες μέρες πριν από την επίσημη έναρξη των 13ων Χειμερινών Παραολυμπιακών Αγώνων του 2022, που, όπως γνωρίζετε, πρόκειται να λάβουν χώρα στο Πεκίνο, από 4 έως 13 Μαρτίου του 2022.

Με το Μνημόνιο αυτό, επιδιώκεται η ανάπτυξη της ανταλλαγής και της συνεργασίας στον τομέα του αθλητισμού και η προώθηση της αμοιβαίας κατανόησης και φιλίας μεταξύ των λαών και των αθλητών με αναπηρία των μερών. Με την κύρωση του, θέτουμε σε ισχύ τις διμερείς σχέσεις της χώρας μας με την Κίνα, σε συνεργασία και με τις πρωτοβουλίες, που θα πάρουμε στον τομέα του αθλητισμού για τα άτομα με αναπηρία.

Το ευρύτερο πλαίσιο του Μνημονίου περιλαμβάνει την επιθυμία και τη βούληση των δύο χωρών, για την προώθηση καλών σχέσεων και τη βελτίωση των σχέσεων συνεργασίας και φιλίας μεταξύ τους.

Στόχος; Η προαγωγή των αθλητικών σχέσεων των δύο χωρών στο υψηλότερο δυνατό επίπεδο και η ενδυνάμωση της αθλητικής συνεργασίας. Ειδικότερα, επιδιώκουμε την ανάπτυξη επαφών, ανταλλαγή απόψεων, εμπειριών και τεχνογνωσίας, στον τομέα του αθλητισμού – ατόμων πάντοτε με αναπηρία – την ενίσχυση της συνεργασίας, σε διεθνείς αθλητικές υποθέσεις, την προώθηση κοινών πρωτοβουλιών προς ενίσχυση της διαφάνειας και της χρηστής διακυβέρνησης του αθλητισμού ατόμων με αναπηρία, την ενθάρρυνση συνεργασίας στους τομείς των ανταγωνιστικών αθλημάτων, της αθλητικής επιστήμης και της ιατρικής, για τους συγκεκριμένους αθλητές, την προώθηση της αξίας, του πνεύματος και των ιδανικών των Παραολυμπιακών Αγώνων, την ενίσχυση της συνεργασίας προς εδραίωση της εφαρμογής της Ολυμπιακής Εκεχειρίας, κατά την περίοδο των Παραολυμπιακών Αγώνων, την ενδυνάμωση της συνεργασίας για την καταπολέμηση του ντόπινγκ, της παράνομης και εν γένει της αθλητικής συμπεριφοράς, την ενδυνάμωση της συνεργασίας και προώθηση της αμοιβαίας κατανόησης και φιλίας, μεταξύ των δύο λαών και των αθλητών με αναπηρία των δύο χωρών, την ανταλλαγή εμπειριών τεχνογνωσίας και συνεργασίας στον τομέα του αθλητισμού.

Το υπό συζήτηση μνημόνιο συνεργασίας επιδιώκει, στο άρθρο πρώτο του νομοσχεδίου, την κύρωση του μνημονίου συνεργασίας, ενώ πιο συνοπτικά, αν μου επιτρέπετε, αναφέρεται η διμερής αθλητική συνεργασία που ακριβώς θα συνεισφέρει στην προώθηση σχέσεων συνεργασίας αμοιβαίας κατανόησης.

Στο άρθρο 2, ορίζονται οι αρμοδιότητες των εκπροσώπων των δύο μερών.

Στο άρθρο 3, περιγράφεται η δέσμευση των μερών για την ενθάρρυνση της συνεργασίας σε διεθνείς αθλητικές υποθέσεις.

Στο άρθρο 4, αναφέρεται η δέσμευση των μερών για ενθάρρυνση της συμμετοχής αθλητών με αναπηρίες σε διεθνείς αθλητικές διοργανώσεις.

Στο άρθρο 5 ορίζεται η συνεργασία των μερών στους τομείς των ανταγωνιστικών αθλημάτων, της αθλητικής επιστήμης και της ιατρικής.

Στο άρθρο 6 περιγράφεται η πρόθεση των μερών να προωθήσουν τη συνεργασία για καταπολέμηση του ντόπινγκ.

Στο άρθρο 7 αναφέρεται η δέσμευση των μερών για διαφύλαξη της αξίας του πνεύματος και των ιδανικών των Ολυμπιακών αγώνων και η εδραίωση της εφαρμογής της Ολυμπιακής Εκεχειρίας.

Στο άρθρο 8 – και ολοκληρώνω, κύριε Πρόεδρε – ρυθμίζεται η διαδικασία τροποποίησης του μνημονίου.

Στο άρθρο 9 καθορίζεται ο χρόνος έναρξης ισχύος του Μνημονίου, η διάρκεια αυτού, την αυτόματη ανανέωση του και τη δυνατότητα και τους όρους λύσης αυτού του μνημονίου. Τέλος στο δεύτερο άρθρο του νομοσχεδίου ορίζεται ο χρόνος έναρξης ισχύος του νόμου και του μνημονίου. Σας ευχαριστώ θερμά και ελπίζω στην υπερψήφιση τους.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε πολύ, κύριε Υπουργέ, για την τήρηση του χρόνου.

Ολοκληρώνοντας, θα ήθελα να συνοψίσω, κατά τη συζήτηση των δύο σχεδίων νόμου, αναφορικά και με τις δύο συμβάσεις η Νέα Δημοκρατία, ο ΣΥΡΙΖΑ, το Κίνημα Αλλαγής και το ΜέΡΑ25 ψηφίζουν υπέρ, το Κομμουνιστικό Κόμμα Ελλάδας «παρών».

Κυρία Ασημακοπούλου θα θέλατε να μας διευκρινίσετε τη στάση της Ελληνικής Λύσης;

**ΑΣΗΜΑΚΟΠΟΥΛΟΥ ΣΟΦΙΑ – ΧΑΪΔΩ (Ειδική Αγορήτρια Ελληνικής Λύσης):** Όσον αφορά το Αζερμπαϊτζάν, είμαστε «όχι». Για την Κίνα, με επιφύλαξη.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Επομένως και τα δύο σχέδια νόμου από την Επιτροπή πάνε στην Ολομέλεια και εγκρίνονται, κατά πλειοψηφία.

Πριν κλείσουμε, όμως, θα ήθελα να αναφερθώ και στο θέμα της εν ψυχρώ δολοφονίας - του αποτελέσματος τυφλής οπαδικής βίας - του 19χρονου Άλκη Καμπανού, πρωτοετή φοιτητή στη Σχολής Οικονομικών και Πολιτικών Επιστημών του Αριστοτελείου Πανεπιστημίου Θεσσαλονίκης. Όλα τα μέλη της Επιτροπής ήταν εμφανές ότι είμαστε συντετριμμένοι από την απώλεια ενός νέου ανθρώπου, αποτέλεσμα αυτής της δολοφονικής επίθεσης. Μιας επίθεσης, που έρχεται να προστεθεί, σε ανάλογες αποτρόπαιες πράξεις, κατά το παρελθόν και δείχνει, με τρόπο επιτακτικό, ότι οφείλουμε όλοι να συνεχίσουμε να εργαζόμαστε στοχευμένα, για την αντιμετώπιση αυτού του φαινομένου της οπαδικής βίας. Πιστεύω ότι εκφράζω όλα τα μέλη της Επιτροπής, προκειμένου να εκφράσουμε τη βαθιά θλίψη και τα ειλικρινή συλλυπητήρια στην οικογένειά του και τα αγαπημένα του πρόσωπα.

Σας ευχαριστώ όλους πάρα πολύ.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Παρόντες ήταν οι βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κοντογεώργος Κωνσταντίνος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

Τέλος και περί ώρα 12.00’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**